Mansuh AP bahan makanan solusi cetek

BANGI, 18 Syawal 1443H, Khamis – Langkah kerajaan memansuhkan keperluan permit import (AP) terhadap bahan makanan tidak akan menyelesaikan isu kenaikan harga disebabkan penguncupan bekalan dunia.

Sebaliknya, keputusan itu hanya mampu menyelesaikan salah satu faktor kenaikan harga bahan makanan di Malaysia kerana dimonopoli kartel tertentu yang dipercayai kepentingannya dilindungi oleh kerajaan.

Setiausaha Agung BERJASA, Ir Ts Lukman Al Hakim Mohamad berkata, isu kekurangan bekalan dari negara luar yang disebabkan peperangan, ketidakstabilan politik, kemelesetan ekonomi dan perubahan iklim dunia tetap tidak akan selesai.

Meskipun faktor itu di luar kawalan kerajaan, beliau berkata, kerajaan sepatutnya membuat perubahan drastik terhadap polisi keselamatan makanan negara.

“Saya tahu ia tindakan tidak populis, mengambil masa dan tenaga yang lama untuk dilaksanakan tapi inilah solusi jangka masa panjang yang rakyat perlukan.

“Bukannya pengumuman solusi cetek yang dibuat dalam satu mesyuarat Kabinet secara tergesa-gesa. Pengumuman PM bernada marah, malas layan dan lepas tangan. Ia membawa konotasi, ‘Pandai-pandailah korang semua!’

“Hakikatnya kita tidak kekurangan tanah, tenaga kerja petani dan penternak, infrastruktur dan dana kerajaan untuk memastikan sumber makanan asas dibekalkan secara domestik tanpa import,” katanya dalam kenyataan hari ini.

Pun begitu, beliau berkata, wawasan ini tidak mampu dijayakan sekiranya tiada kehendak politik.

“Biarlah mengambil masa 10 tahun sekalipun yang penting kita ada sasaran dan bergerak secara konsisten bagi mencapainya.

“Isu sekarang ialah kerajaan tidak mempunyai sebarang perancangan konkrit bagi mencapai 100 peratus Self Sufficiency Ratio (SSR) bagi semua makanan asas rakyat Malaysia.

“Kita juga berhadapan dengan masalah ketirisan dana, kebobrokan dalam pengurusan serta ketidakstabilan politik yang menyebabkan para ahli politk sibuk berpolitik dan tertinggal agenda membangun dan mempertahankan negara,” katanya.

Semalam, Perdana Menteri, Datuk Seri Ismail Sabri Yaakob menjelaskan keputusan memansuhkan keperluan AP terhadap bahan makanan berkuat kuasa serta-merta dibuat bagi memastikan bekalan makanan negara mencukupi.

Dengan pemansuhan keperluan berkenaan, katanya, sesiapa sahaja boleh mengimport makanan ke negara ini sebagai antara usaha menangani isu keselamatan makanan.


Perutusan Hari Malaysia: Sama-sama jaga Sabah, Sarawak daripada diancam!

SAMBUTAN Hari Malaysia, 16 September setiap tahun merupakan hari yang disambut oleh kita semua bagi memperingati penyertaan Sabah dan Sarawak yang merdeka ke Persekutuan Tanah Melayu yang akhirnya menjadi Persekutuan Malaysia.

Hari ini menandakan hari perpaduan antara saudara-saudara peribumi Semenanjung dan Borneo yang mempunyai pelbagai etnik dan kaum Bumiputera tetapi kita seringkali terlupa bahawa kita semua adalah serumpun.

Kita sudah lama bergaul dan berinteraksi berdasarkan kronologi sejarah yang panjang tetapi seringkali dipisahkan oleh kerakusan penjajah.

Kebetulan pula, Hari Malaysia bagi tahun 2020 jatuh dalam tempoh Pilihanraya Negeri (PRN) Sabah bagi memilih wakil-wakil rakyat di peringkat DUN sekaligus menentukan kerajaan yang memerintah.

Apa yang membimbangkan saya bukannya banyaknya parti yang bertanding atau banyaknya penjuru pertandingan dalam PRN kali ini, tetapi bagaimana politikus-politikus memainkan naratif ketika berkempen.

Antara naratif yang yang paling jelas dimainkan oleh politikus-politikus ialah sentimen anti-Semenanjung sehingga ada tahap seolah-olah rakyat di negeri-negeri di Semenanjung telah menganiaya negeri Sabah.

Bagi saya, masalah utama ialah masalah integriti di kalangan pemimpin itu sendiri, bukan orang lain. Kita sudah saksikan bagaimana Sabah telah ditadbir oleh beberapa gabungan parti terutamanya BN dan PH.

Kita juga kerap saksikan bagaimana wakil-wakil rakyat lompat parti demi periuk nasi mereka sendiri. Yang paling jelas kelihatan ialah, sejurus selepas PRU-14 iaitu bagaimana proses lompat melompat berlaku dan akhirnya parti WARISAN-PH dapat memerintah hasil lompat parti dari BN itu sendiri. Malah, PRN kali ini juga berlaku disebabkan lompat parti ‘lagi sekali’.

Jelas di sini, akibat memilih pemimpin yang tiada integriti akhirnya rakyat yang rugi, dengan jutaan ringgit perlu dibelanjakan tatkala krisis ekonomi dan COVID sedang berlaku. Itu pun mereka masih tebal muka lagi bertanding dan melaungkan “demi rakyat Sabah” dan pada masa yang sama memainkan sentimen anti-Semenanjung.

Lebih malang lagi, politikus-politikus kita tidak ada rasa bersalah pun memainkan sentimen subversif sebegitu tatkala negara terutamanya negeri Sabah sedang diancam kedaulatannya.

Dua isu terbesar iaitu pertikaian Laut China Selatan dan klaim ‘Sabah milik Filipina’ oleh kerajaan Filipina tidak pula kedengaran ketika berkempen. Jika benar mereka pejuang rakyat Sabah, maka inilah yang dilaungkan ketika PRN ini.

Oleh kerana tiada parti yang betul-betul lantang dalam isu ini, maka saya menyeru agar saudara-saudaraku di negeri Sabah mengundi calon yang memperjuangkan isu kedaulatan dan yang tidak bermain sentimen anti-Semenanjung semata-mata untuk ‘ride the wave’.

Jangan kita lupa, bagaimana gerakan-gerakan subversif menular kuat di Sarawak. Terbaharu, isu meletakkan tulisan-tulisan cina di papan-papan tanda di ibu kota Sarawak, iaitu Kuching yang saya kira menghina kaum-kaum pribumi sebagai tuan tanah. Ditambah lagi dengan gerakan ‘Sarawak keluar Malaysia’ yang semakin menjadi-jadi.

Kita perlu ingat dan sedar, kita semua adalah serumpun dan telah melalui sejarah yang panjang bersama. Kenang kembali bagaimana seluruh etnik pribumi termasuk Melayu, Iban, Kadazan dan Melanau bersatu menentang penjajah yang menindas selama beratus tahun.

Dari situ, kita boleh lihat naratif sejarah Sabah, Sarawak dan Semenanjung banyak persamaannya terutamanya dari aspek nilai dan budaya.

Maka, jagalah kesatuan ini, jagalah Malaysia. Anak-anak Semenanjung akan bangkit pertahankan Sabah dan Sarawak apabila diancam. Dan pada masa yang sama, anak-anak Sabah dan Sarawak akan bangkit pertahankan Semenanjung, kerana kita Malaysia. Satu keluarga.

Semoga Malaysia terus maju memacu kecemerlangan pada masa yang mendatang. Ameen.

Aminuddin Yahaya
Presiden Ikatan Muslimin Malaysia (ISMA)

*ISMA mempunyai cawangan-cawangan di Sabah dan Sarawak yang aktif di bandar-bandar utama seperti Kota Kinabalu, Sandakan, Sibu, Samar


Bekas Timbalan Pengerusi Bersatu Kelantan sertai DAP

KOTA BHARU, 5 Muharam 1445H, Ahad – Bekas Timbalan Pengerusi Bersatu Kelantan, Mohd Zulkifli Zakaria menyertai DAP selepas menyerahkan borang keahliannya kepada wakil parti berkenaan malam tadi.

Turut menyertai beliau ialah 12 orang penaja cawangan DAP yang akan diwujudkan di Bachok dalam tempoh waktu terdekat.

Mohd Zulkifli berkata, ketika ini sudah ada dua cawangan DAP dalam kawasan Dewan Undangan Negeri (DUN) Pantai Irama di Parlimen Bachok, dan banyak lagi cawangan akan diwujudkan di dalam kawasan DUN Jelawat serta Tawang, yang juga berada dalam kawasan Parlimen Bachok.

“Kita juga akan turun membantu jentera DAP, Pakatan Harapan (PH) yang akan bertanding pada Pilihan Raya Negeri (PRN) nanti,” katanya kepada pemberita selepas majlis penyerahan borang keahliannya itu kepada Pengerusi DAP negeri, Datuk Azaha Abdul Rani.

Turut hadir Setiausaha DAP Pulau Pinang, Lim Hui Ying.

Sebelum ini, semua jawatan yang disandang Mohd Zulkifli dalam Bersatu gugur secara automatik selepas beliau bertanding sebagai calon Bebas di Parlimen Bachok pada Pilihan Raya Umum ke-15 (PRU15), tahun lepas. – Bernama


Perang di Ukraine boleh cetus kenaikan 20 peratus harga makanan

ROM, 8 Syaaban 1443H, Jumaat – Harga makanan antarabangsa boleh meningkat antara lapan hingga 20 peratus akibat konflik di Ukraine sekali gus mencetuskan lonjakan dalam kekurangan zat makanan global, kata agensi Pertubuhan Bangsa-Bangsa Bersatu (PBB), hari ini.

Dalam penilaian awal pencerobohan Moscow ke atas jirannya, Pertubuhan Pertanian dan Makanan (FAO) berkata, tidak jelas sama ada Ukraine akan dapat menuai hasil tanaman ketika konflik berlarutan, manakala ketidaktentuan turut menyelubungi eksport makanan Russia.

FAO berkata, Russia adalah pengeksport gandum terbesar di dunia manakala Ukraine yang kelima.

Kedua-dua negara itu menyediakan 19 peratus bekalan barli dunia, 14 peratus gandum dan empat peratus jagung, membentuk lebih satu pertiga daripada eksport bijirin global.

Russia juga peneraju dunia dalam eksport baja.

“Kemungkinan gangguan kepada aktiviti pertanian kedua-dua pengeksport utama komoditi ruji ini boleh meningkatkan ketidakselamatan makanan secara serius di seluruh dunia,” kata Ketua Pengarah FAO, Qu Dongyu dalam satu kenyataan.

Indeks harga makanan badan itu mencecah paras tertinggi pada Februari dan dijangka terus meningkat pada bulan akan datang akibat konflik di seluruh dunia.

Antara 20 peratus dan 30 peratus daripada ladang yang digunakan untuk menanam bijirin musim sejuk, jagung dan bunga matahari di Ukraine tidak akan ditanam atau akan kekal tidak dituai ketika musim 2022/23, kata FAO sambil menambah eksport Russia mungkin terganggu oleh sekatan antarabangsa.

FAO berkata, 50 negara – termasuk kebanyakan negara paling kurang maju – bergantung kepada Russia dan Ukraine untuk 30 peratus atau lebih daripada bekalan gandum, menyebabkan mereka sangat berisiko.

“Jumlah rakyat global yang kekurangan gizi boleh meningkat sebanyak lapan hingga 13 juta orang pada 2022/23,” kata FAO.

Katanya, peningkatan paling ketara akan dilihat di rantau Asia-Pasifik diikuti oleh sub-Sahara Afrika. – Agensi


Amaran cuaca peringkat kuning di Sabah, Sarawak dan Labuan

BANGI, 29 Safar 1444H, Isnin – Agensi Pengurusan Bencana Negara (Nadma) mengarahkan Jawatankuasa Pengurusan Bencana Peringkat Negeri serta daerah di dua negeri dan satu wilayah diaktifkan segera.

Langkah itu susulan Jabatan Meteorologi Malaysia (MetMalaysia) mengeluarkan amaran cuaca waspada peringkat kuning dijangka berlaku di kawasan berkenaan pada Isnin.

Amaran cuaca peringkat kuning dengan hujan lebat itu dijangka berlaku di beberapa daerah di ketiga-tiga negeri di Sabah, Sarawak dan Wilayah Persekutuan Labuan.

Antara kawasan terbabit di Sarawak ialah Mukah, Bintulu, Miri, Marudi dan Limbang.

Di Sabah pula membabitkan Sipitang; Kuala Penyu; Beaufort; Papar; Putatan; Penampang; Kota Kinabalu; Tuaran, Kota Belud dan Kudat.

Nadma turut meminta jawatankuasa itu meningkatkan tahap kesiapsiagaan bagi menghadapi bencana yang bakal berlaku terutama di kawasan berisiko tinggi.

“Pihak Jawatankuasa Pengurusan Bencana Peringkat Negeri serta daerah juga dimohon untuk memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada di dalam keadaan yang baik dan bersedia untuk digunakan,” katanya dalam hantaran di Facebook, hari ini.

Katanya lagi, Pusat Kawalan Bencana Negara (NDCC) juga akan sentiasa memantau situasi parameter maklumat teknikal dengan kerjasama pelbagai agensi teknikal.


Syarikat palsu logo halal daging haram didakwa di mahkamah esok

KUALA LUMPUR, 14 Jamadilawal 1442H, Selasa – Sebuah syarikat yang didapati terlibat dalam pemalsuan logo halal dalam kes kartel daging haram, akan didakwa di mahkamah esok, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid.

Menurut beliau, tindakan itu sekali gus menafikan dakwaan sebelum ini bahawa kerajaan cuba melindungi pihak dan syarikat yang terlibat, dalam perkara yang menimbulkan keresahan dalam kalangan umat Islam di negara ini.

“Bukan kita tidak mahu mendedahkan syarikat yang terlibat, namun masalahnya perkara ini dilakukan oleh sebuah syarikat pengumpul daging, yang kemudiannya menggunakan logo syarikat lain (mangsa) yang terkenal dan mempunyai permintaan tinggi untuk memasarkan produk itu.

“Kalau kita mendedahkan nama syarikat yang jadi mangsa itu, ia akan mencalarkan imej syarikat berkenaan sedangkan itu bukan salah mereka,” katanya pada sesi penggulungan usul kartel daging haram yang dikemukakan oleh Senator Asmak Husin.

Lebih sembilan orang Senator mengambil bahagian dalam sesi perbahasan isu itu, selepas Yang Dipertua Dewan Negara Tan Sri Rais Yatim membenarkan usul itu dibahaskan mengikut Peraturan 17 (1).

Rosol menjelaskan kerajaan tidak pernah memandang remeh berkenaan isu itu dan telah melakukan beberapa tindakan tegas terhadap pihak yang terlibat.

Jelasnya ia termasuk langkah membeku aset syarikat itu yang bernilai RM1 juta, merampas 24 rubber stamp syarikat-syarikat jenama yang mempunyai permintaan tinggi, menyita 5,000 keping pelekat halal Jabatan Kemajuan Islam Malaysia (Jakim), dan 2,428 kotak daging beku yang dianggar bernilai RM738,640.

Pada masa yang sama, beliau turut menafikan laporan yang mengatakan bahawa aktiviti kartel daging haram itu telah berlaku hampir 40 tahun.

“Tidak benar perkara ini telah berlaku hampir 40 tahun, sebab siasatan kementerian mendapati, syarikat terlibat baharu mendaftar pada 2014 dan memperoleh lesen untuk mengimport produk sejuk beku pada 2017.

“Pada masa yang sama ujian Jabatan Kimia terhadap sampel daging beku yang diambil daripada gudang simpanan itu mengesahkan, ia bukan daging kuda, kangaroo serta babi, dan ini memberikan kelegaan kepada kita,” katanya.

Untuk mengelak perkara yang sama berlaku pada hadapan, Rosol memaklumkan kementerian telah menubuhkan sebuah jawatankuasa perundangan dan penguatkuasa halal, bagi menyelaras tindakan dan isu penguatkuasaan halal dalam negara. – Bernama


Culik kemudian pukul cara baharu Zionis takutkan rakyat Palestin

BAITULMAQDIS, 4 Zulhijjah 1441H, Sabtu – Seorang kanak-kanak Palestin berusia 12 tahun diculik askar pengganas Israel yang menyamar, semalam di bandar Issawiya diduduki, lapor agensi berita Palestin, Wafa.

Saksi tempatan berkata, tentera Israel berada di dalam kenderaan orang awam yang mana mereka menculik Moath Ewewi dan mengusirnya ke tempat yang tidak diketahui.

Video tular berdurasi 15 saat di media sosial menunjukkan, kanak-kanak lelaki berkenaan ditarik secara paksa oleh seorang tentera Israel – berpakaian kasual – memasuki sebuah kenderaan, sementara tiga lagi tentera memerhatikan keadaan sekililing.

Bagaimanapun, dilaporkan Moath dilepaskan beberapa jam selepas penculikan itu.

Selepas dibebaskan, mangsa menceritakan pengalaman ditarik pasukan Israel yang menyamar, termasuk bagaimana mereka memukulnya di dalam kenderaan.

Issawiya sering menjadi sasaran Israel termasuk dalam aktiviti penculikan, pencerobohan harian dan penggeledahan rumah, selain mengenakan denda terlalu tinggi kepada penduduk.

Kempen serbuan dan penculikan berkala yang sistematik lagi meluas ini bagi menimbulkan ketakutan di kalangan rakyat Palestin, selain membuatkan mereka terus ditindas adalah pelanggaran serius terhadap undang-undang antarabangsa dan kemanusiaan, menurut kumpulan hak asasi manusia.

Dalam kejadian berasingan, tentera Israel mengumpulkan tiga rakyat Palestin setelah memecah masuk rumah mereka di bandar Tubas, Tebing Barat yang diduduki, mendakwa mencari orang yang ‘dikehendaki’, sekali gus mencetuskan pergaduhan dengan penduduk.

Meskipun berlakunya krisis coronavirus, penduduk Palestin di Baitulmaqdis menyaksikan peningkatan yang ketara dalam serangan Israel.

Serbuan di rumah dan kempen penangkapan akhir-akhir ini dilihat sebagai usaha untuk memberi lebih banyak tekanan kepada penduduk asal bagi memaksa mereka meninggalkan kota dan membuka jalan untuk projek pendudukan haram Yahudi sahaja. – Agensi


Kerajaan salur hampir RM400 juta menerusi Musaadah COVID-19

KOTA BHARU, 15 Muharram 1442H, Khamis – Kerajaan telah menyalurkan hampir RM400 juta menerusi inisiatif dan program Tabung Musaadah COVID-19 bagi membantu meringankan golongan yang terjejas akibat wabak itu.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri, berkata menerusi inisiatif berkenaan pihaknya telah menyantuni pelbagai lapisan masyarakat yang memerlukan bagi meneruskan kehidupan sebaik mungkin.

“Sehingga kini kami telah memperuntukkan hampir RM400 juta di bawah Musaadah COVID-19 dengan menyantuni golongan gelandangan, Orang Asli, asnaf, fakir miskin, penduduk Felda, nelayan dan juga menerusi program pembaikan rumah dan program inspirasi keluarga di bawah Yayasan Pembangunan Ekonomi Islam Malaysia (YaPEIM).

“Sudah ramai yang mendapat manfaat menerusi inisiatif ini dan ia akan diberikan secara berterusan dari semasa ke semasa, malah sepanjang bulan Ramadan lalu di Wilayah Persekutuan kami telah memberi makan kepada hampir 3 juta orang selain beberapa bantuan lain termasuk elaun penuh guru Kelas al-Quran dan Fardu Ain (KAFA) selama tiga bulan dan bantuan kepada guru-guru tahfiz,” katanya.

Beliau berkata demikian kepada pemberita selepas hadir merasmikan Majlis Pelancaran Program Inspirasiku My H.A.U.S di bawah YaPEIM Peringkat Negeri Kelantan di Kampung Parang Puting, Pengkalan Chepa di sini hari ini yang turut dihadiri Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary dan Pemangku Ketua Pengarah YaPEIM Parihah Hasan.

Terdahulu, YaPEIM menerusi Program Inspirasiku MY H.A.U.S telah menyantuni keluarga seorang ibu tunggal Rashidah Semail, 48, di Kampung Parang Puting, Pengkalan Chepa dengan menyediakan peruntukan sebanyak RM50,000.

Sementara itu, Parihah berkata peruntukan berkenaan bagi melaksanakan tujuh teras sokongan di bawah Program Inspirasiku MY H.A.U.S yang merangkumi tempat tinggal, kelestarian kehidupan, latihan kemahiran, transformasi kerjaya, inspirasi pendidikan anak-anak dan pembangunan sahsiah diri dan apresiasi.

“Pihak kami terpanggil untuk membantu keluarga ini selepas mendapat maklumat daripada Majlis Agama Islam dan Adat Istiadat Melayu Kelantan (MAIK) bahawa Rashidah telah hilang punca pendapatan keluarga selepas kematian arwah suaminya Abu Bakar Che Mohd Yusof, 52, pada Mac lalu.

“Menerusi peruntukan ini juga kami akan membantu dari segi latihan kemahiran memandangkan Rashidah mahir dalam menjahit. Malah, pihak kami juga dalam perancangan untuk membantu tiga keluarga lagi yang belum ditentukan lokasinya dengan peruntukan yang sama iaitu RM50,000 bagi setiap keluarga,” katanya. – Bernama


Pinda RUU355: Dakwaan Malaysia menuju negara Taliban tak berasas

BANGI, 13 Safar 1443H, Isnin – Dakwaan Malaysia menuju sebagai negara Taliban menerusi pindaan Rang Undang-Undang (RUU) Mahkamah Syariah (Bidang Kuasa Jenayah) 1965 atau Akta 355 disifatkan tidak berasas sama sekali.

Presiden Persatuan Peguam Muslim Malaysia (PPMM), Datuk Zainul Rijal Abu Bakar berkata, tuduhan itu menunjukkan ada pihak masih skeptikal terhadap pelaksanaan undang-undang Syariah di negara ini.

“Cadangan untuk meminda undang-undang itu bertujuan bagi memperkasa Mahkamah Syariah dan bukannya untuk melaksanakan hukuman hudud.

“Jika ada usaha untuk memperkasa Mahkamah Syariah, maka timbul cakap-cakap mengatakan kita menuju negara Taliban, ini pandangan sangat tidak berasas.

“Adakah usaha kita memperkemaskan undang-undang Syariah dengan aspek pendidikan dan kesedaran menunjukkan kita menuju sebagai negara Taliban,” katanya seperti dipetik akhbar tempatan, hari ini.

Sebelum ini, seorang bekas anggota badan pemikir dari Sabah berpendapat, meluluskan pindaan Akta 355 akan menjadi permulaan kepada sebuah negara Islam sekali gus pelaksanaan undang-undang hudud.

Johan Ariffin Samad yang pernah mengetuai Institut Kajian Pembangunan Sabah (IDS) berkata, tidak ada rasional memperkenalkan undang-undang Syariah baharu.

Malah beliau berpandangan perundangan sedia ada telah mencukupi dan jika dilaksanakan, Malaysia akan menjadi satu lagi negara Taliban.


13 penduduk Palestin ditahan dalam beberapa serbuan di Tebing Barat

RAMALLAH, 26 Syaaban 1443H, Selasa – Tentera pengganas Israel menahan sekurang-kurangnya 13 penduduk Palestin dalam beberapa serbuan di seluruh Tebing Barat, semalam.

Rejim Zionis menahan dua rakyat Palestin selepas menceroboh dan menggeladah kediaman mereka di bandar Qabatiya, selatan Jenin.

Tindakan itu mencetuskan protes jalanan oleh golongan remaja Palestin yang tidak berpuas hati sebelum bertindak membaling batu ke arah pasukan tentera sehingga memaksa mereka melepaskan tembakan.

Bagaimanapun tiada kecederaan dilaporkan.

Di daerah Nablus, kenderaan tentera Zionis menyerbu kampung al- Lubnan ash-Sharqiya dan menahan dua penduduk di kawasan berkenaan.

Pasukan tentera turut menyerbu bandar Beita, tenggara Nablus dengan menggeladah beberapa rumah penduduk dan menahan dua penduduk termasuk bekas banduan.

Mereka juga melakukan perkara sama di Kampung Urif, selatan Nablus menyebabkan seorang penduduk ditahan.

Pasukan tentera negara haram terus bertindak zalim apabila menyerbu kediaman keluarga bekas banduan di bandar Tammoun sebelum menahannya tanpa sebab.

Di selatan Tebing Barat, tentera menyerbu kawasan kejiranan di Jabal al-Mawalih. – Agensi


Banyak PKS masih guna teknologi perlindungan lapuk

KUALA LUMPUR, 11 Rejab 1442H, Selasa – Keselamatan siber dan pemudahan operasi perniagaan teras seharusnya dititikberatkan oleh perusahaan kecil dan sederhana (PKS) agar kedua-dua bergerak seiring dalam aliran ekonomi digital yang sedang berkembang pesat di seluruh dunia.

Ketua Pegawai Eksekutif CyberSecurity Malaysia (CSM), Datuk Dr Amiruddin Abdul Wahab berkata, PKS perlu melindungi maklumat berharga mereka, terutama daripada serangan digital, dan pada masa sama menguruskan perniagaan.

“Isu keselamatan siber tidak terlalu serius (buat masa ini) dan saya berpendapat walaupun kesedaran dalam kalangan PKS mengenai aspek itu meningkat tetapi ia masih rendah.

“Sudah ada langkah dan tindakan yang diambil namun saya berpandangan ia belum cukup kerana banyak PKS pada dasarnya masih menggunakan teknologi perlindungan yang sudah lapuk malah ada PKS menggunakan perisian cetak rompak,” katanya pada taklimat media secara maya mengenai Makmal Keselamatan Siber 5G pertama di Asia Tenggara pada Isnin.

Beliau berkata, isu lain yang dihadapi PKS pada era digital yang berkembang pesat kini adalah kurangnya kesedaran dan latihan berkaitan kecekapan keselamatan siber di samping ketiadaan dasar atau garis panduan kukuh dalam organisasi mereka.

PKS juga mungkin kekurangan tumpuan, memperuntukkan sedikit masa dan sumber untuk pelaburan dalam keselamatan siber susulan penekanan mereka lebih kepada perniagaan teras masing-masing, katanya.

Makmal Keselamatan Siber 5G itu merupakan usaha bersama antara CSM, Huawei Technologies Sdn Bhd dan Celcom Axiata Bhd, serta Pusat Kecemerlangan Keselamatan Siber CSM untuk rantau ASEAN.

Makmal ujian tersebut akan menjadi model keselamatan siber menyeluruh, meliputi sejumlah senario dan menawarkan perkhidmatan termasuk penilaian aplikasi mudah alih dan perkakasan.

Ia juga akan menjalankan kes ujian termasuk keselamatan Internet Pelbagai Benda (IoT) dan keselamatan telekomunikasi, selain meneliti usaha meningkatkan kesediaan tindak balas terhadap serangan siber berkaitan 5G.

Dalam konteks CSM, Amiruddin berkata, pihaknya ditugaskan secara khusus untuk memberikan nasihat dan sokongan kepada pembangunan Makmal Ujian Keselamatan 5G termasuk ruang untuk tapak uji 5G.

“Kami juga akan mewujudkan ujian keselamatan kompeten dan audit bagi penilaian keselamatan 5G, mewujudkan akreditasi makmal ujian bagi pusat ujian 5G, daripada NESAS (mekanisme penilaian keselamatan siber standard) dan kriteria umum, serta menawarkan perkhidmatan penilaian untuk peranti dan infrastruktur 5G.

“Bagi Huawei, ia akan menyediakan dan membekalkan peralatan 5G untuk ekosistem ini. Dari segi pembangunan tapak uji, ia termasuk Rangkaian Akses Radio (RAN) 5G, rangkaian pinggir dan teras,” katanya.

Selain itu, Celcom Axiata akan menyediakan kesambungan rangkaian 5G untuk makmal itu serta memperuntukkan spektrum 5G khusus kepada tapak uji keselamatan siber di samping menyertai projek rintis bagi penilaian keselamatan 5G.

Amiruddin berkata, Makmal Keselamatan Siber 5G itu juga terangkum di bawah teras tiga dan enam Rangka Tindakan Ekonomi Digital mengikut inisiatif MyDIGITAL yang dilancarkan Perdana Menteri Tan Sri Muhyiddin Yassin baru-baru ini.

“Teras tiga adalah mengenai membina dan mengaktifkan infrastruktur digital. Sebahagian daripadanya merangkumi 5G. Teras enam pula ialah membina persekitaran digital yang dipercayai, selamat dan beretika. Ini mengenai keselamatan.

“Ia adalah gabungan 5G dan keselamatan, di sinilah kita bersama-sama, memainkan peranan sebagai pakar teknikal keselamatan siber negara dalam menyediakan ekosistem 5G yang lebih selamat dan terjamin,” katanya. – Bernama


Peraturan kuarantin menteri pulang dari lawatan rasmi dilonggarkan

KUALA LUMPUR, 27 Jamadilakhir 1442H, Selasa – Jemaah Menteri yang pulang dari mana-mana lawatan rasmi luar negara dikecualikan daripada menjalani pemerhatian atau pengawasan selama 10 hari.

Perkara itu dinyatakan dalam warta Kerajaan Persekutuan terbaharu di bawah Perintah Pencegahan dan Pengawalan Penyakit Berjangkit (Pengecualian) 2021 yang disiarkan di laman sesawang Jabatan Peguam Negara hari ini.

“Tertakluk kepada perenggan 3, Menteri mengecualikan Jemaah Menteri yang kembali dari mana-mana lawatan rasmi luar negara daripada pemakaian Seksyen 15 Akta.

“Jemaah Menteri yang kembali dari mana-mana lawatan rasmi luar negara hendaklah menjalani pemerhatian selama tiga hari atau menjalani pengawasan sehingga boleh dilepaskan tanpa membahayakan orang ramai,” menurut warta itu.

Warta itu yang ditandatangani Menteri Kesihatan Datuk Seri Dr Adham Baba, menyatakan peraturan itu berkuat kuasa mulai esok sehingga 1 Ogos ini.

Seksyen 15 Akta Pencegahan dan Pengawalan Penyakit Berjangkit 1988 (Akta 342) memperuntukkan seseorang pegawai diberi kuasa boleh memerintahkan supaya mana-mana kontak menjalani pemerhatian di mana-mana tempat dan bagi apa-apa tempoh yang difikirkannya patut, atau menjalani pengawasan sehingga dia boleh dilepaskan tanpa membahayakan orang ramai.

Kerajaan sebelum ini memendekkan tempoh kuarantin di Malaysia ke atas prosedur pengurusan kuarantin wajib kepada pengembara yang pulang dari luar negara dan kontak rapat kepada kes yang disahkan positif COVID-19 daripada 14 kepada 10 hari. – Bernama


Isu mahkamah tak lemahkan sokongan terhadap PN

MELAKA, 24 Ramadan 1444H, Sabtu – Sokongan rakyat terhadap Perikatan Nasional (PN) tidak sesekali lemah, tetapi semakin bertambah menjelang Pilihan Raya Negeri (PRN) yang akan diadakan di enam negeri tak lama lagi.

Ketua Penerangan PN Melaka, Bakri Jamaluddin berkata, hakikatnya bukan sahaja dalam kalangan pengundi saluran empat, lima dan enam, malah saluran satu dan dua mula menunjukkan sokongan positif.

“Saya lihat gelombang hijau ini makin lama makin kuat dan tak pernah padam, bertambah kuat.

“Saya percaya rakyat tidak mudah terpengaruh dengan isu-isu mahkamah yang dilaporkan, mereka lebih berpengetahuan terutama anak-anak muda yang menggunakan media sosial,” katanya seperti dilapor akhbar tempatan.

Ahli Parlimen Tangga Batu itu berkata, walaupun beberapa pemimpin PN terpalit dengan kes mahkamah, namun dilihat tidak mengurangkan atau memberi kesan kepada semangat gelombang hijau.

Ini kerana, katanya, rakyat pada hari ini mahukan masalah mereka diselesaikan dan bukannya isu lama ‘dikorek’ serta dijaja.

Beliau yang juga Timbalan Pesuruhjaya PAS Melaka berkata, paling penting dan utama, rakyat mahukan masalah mereka termasuk kos sara hidup tinggi diselesaikan dan mempunyai solusi yang bernas, bukan disajikan dengan dakwaan yang tidak berasas.

Melaksanakan apa yang dikata, Bakri memaklumkan bahawa beliau sanggup  menggunakan elaun Ahli Parlimen untuk membantu rakyat yang memerlukan meskipun belum menerima peruntukan daripada kerajaan pusat.

“Sebenarnya banyak lagi rakyat dalam Parlimen ini mahu kita bantu, namun dengan kekangan kewangan menyukarkan untuk kita membantu dengan lebih meluas.

“Harap kerajaan pusat dapat permudah cara agar wakil rakyat PN juga tidak dipinggirkan untuk menerima bajet, seterusnya disalurkan dan diagihkan kepada rakyat,” katanya lagi.


‘Jangan lupakan kami’: Tahanan Palestin rayu jemaah haji doakan mereka

RAMALLAH, 6 Zulhijjah 1443H, Rabu – Puluhan tahanan Palestin menulis surat penuh emosi yang ditujukan kepada jemaah haji tahun ini, merayu agar mereka mendoakan negara itu bebas daripada penjajahan dan pencerobohan rejim pengganas Israel.

Surat yang bertajuk “Jangan lupakan kami” itu ditujukan kepada jemaah haji pada Selasa, kira-kira dua hari sebelum mereka mula menunaikan ibadah haji di kota suci Makkah di Arab Saudi.

“Dari dalam penjara pendudukan, bilik kuarantin dan wad pengasingan, kami menyampaikan salam kami kepada negara Arab dan Islam, terutama jemaah haji kami yang dikasihi.

“Jangan lupakan kami dalam doa anda,” tulis mereka beserta tandatangan di bawah dengan nama Zakaria Zubeidi, Mahmoud Ardah, Mohamed Qassem Ardah dan Munadil Yaqoub Nfeiat.

Empat daripada mereka adalah antara enam banduan Palestin yang meloloskan diri dari penjara di Gilboa, penjara dengan keselamatan maksimum terletak di bahagian utara wilayah diduduki Israel pada September tahun lalu.

“Hari ini, kami bercakap dengan anda melalui mesej bertulis dan esok kami akan bercakap dengan anda secara berdepan dan (akhirnya) bertemu anda di Masjid al-Aqsa.

“Semoga kami tabah, berjaya dan semangat dalam menghadapi kesukaran serta kebebasan kami dan mengakhiri kesedihan dan dukacita kami. Semoga Allah menerima amal dan doa kami dan kamu,” tulis para tahanan sambil mengharapkan pembebasan Masjid al-Aqsa, yang merupakan tapak ketiga paling suci Islam. – Agensi


Malaysia komited promosi penghormatan, perlindungan terhadap al-Quran

PUTRAJAYA, 14 Muharam 1445H, Selasa – Sebagai anggota Pertubuhan Kerjasama Islam (OIC), Malaysia terus komited mempromosikan penghormatan dan perlindungan terhadap al-Quran serta memerangi sentimen Islamofobia yang semakin meningkat.

Kenyataan itu disampaikan pada Isnin oleh Timbalan Menteri Luar Negeri, Datuk Mohamad Alamin, yang mengetuai delegasi Malaysia ke Sesi Luar Biasa ke-18 Majlis Menteri-menteri Luar Negeri (FM) Negara-Negara Anggota OIC mengenai Jenayah Berulang Penghinaan dan Pembakaran Salinan Al-Mushaf Al-Sharif di Sweden dan Denmark.

Menurut kenyataan Kementerian Luar (Wisma Putra) pada  Selasa, agenda utama Sesi Luar Biasa yang diadakan secara maya itu adalah untuk membincangkan insiden penghinaan kitab suci al-Quran yang berulang di Sweden dan Denmark.

“Timbalan Menteri menyampaikan kenyataan Malaysia, yang menekankan pentingnya mematuhi prinsip universal menghormati semua agama dan kitab suci mereka, dan bagi semua pihak untuk bekerjasama dalam menangani isu Islamofobia demi menonjolkan imej sebenar Islam iaitu keamanan, kesederhanaan dan toleransi,” menurut kenyataan itu.

Sebanyak 32 negara menyampaikan kenyataan negara masing-masing dan sebulat suara mengutuk kejadian-kejadian penghinaan dan pembakaran al-Quran yang berlaku di beberapa negara serta menyeru kerajaan-kerajaan berkenaan untuk mengelakkan kejadian serupa pada masa hadapan.

Sesi itu juga menerima pakai Resolusi mengenai Jenayah Berulang Penghinaan dan Pembakaran Salinan Al-Mushaf Al-Sharif di Sweden dan Denmark.

Antara intipati utama resolusi itu adalah mengutuk sekeras-kerasnya kejadian berulang menghina dan membakar kitab suci al-Quran, menegaskan semua negara-negara anggota OIC mengutamakan agenda memerangi Islamofobia, dan memastikan agenda ini sentiasa diberi penekanan di platform antarabangsa, iaitu Perhimpunan Agung Pertubuhan Bangsa-Bangsa Bersatu dan Majlis Hak Asasi Manusia.

Sesi yang berlangsung di Jeddah itu dipengerusikan oleh Menteri Luar Negeri Mauritania, Mohamed Salem Ould Merzoug yang juga pengerusi semasa OIC FM, menurut kenyataan itu.

Pada 24 Julai, OIC mengkritik tindak balas Sweden dan Denmark terhadap penghinaan al-Quran yang berulang pada  Isnin, sementara pemimpin Sweden menyatakan bahawa kedua-dua negara sedang berbincang mengenai kemungkinan larangan atas tindakan sedemikian.

OIC pada Isnin mengadakan mesyuarat untuk membincangkan penghinaan Quran dan menyatakan “kekecewaan” terhadap respons Sweden dan Denmark.

Setiausaha Agung OIC, Hissein Brahim Taha, menyeru kedua-dua negara terbabit untuk mencegah penghinaan Quran dan “menyatakan kekecewaannya kerana tiada langkah-langkah diambil dalam hal ini sehingga kini,” menurut OIC. – Bernama


PRN: ‘Sila undi PN jika pengundi PH-BN rasa tertipu’

BANGI, 2 Rejab 1444H, Selasa – Perikatan Nasional (PN) Selangor yakin mempunyai peluang cerah untuk merampas negeri itu dalam Pilihan Raya Negeri (PRN) tidak lama lagi.

Ketua Pemuda PN, Ustaz Ahmad Fadhli Shaari berkata, keyakinan itu berdasarkan tinjauan dilakukan di Selangor dan beberapa faktor lain yang dilihat mampu memberi kelebihan kepada partinya.

“Alhamdulillah selesai tinjauan di Selangor, harapan cerah untuk rampas kerajaan negeri di dalam PRN.

“Kali ini InsyaAllah Selangor kita tawan! BN-PH kedua-duanya kita kalahkan sekaligus,” katanya dalam kenyataan, hari ini.

Dalam pada itu, beliau yang juga Ahli Parlimen Pasir Mas berkata, pengundi Barisan Nasional (BN) yang tertipu kononnya parti itu tidak bekerjasama dengan Pakatan Harapan (PH) boleh mengundi PN pada PRN nanti.

“Silakan undi PN begitu jga pengundi PH yang benar-benar percaya bahawa undi PH bermakna tolak BN pun rasa tertipu silakan undi PN.

“Undi yang diberikan itu mampu membantu mengalahkan kedua-dua parti tersebut sekaligus melihat pembentukan kerajaan baharu di negeri berkenaan,” katanya.

Sebelum ini Pesuruhjaya PAS Selangor, Datuk Dr Ahmad Yunos Hairi memberi keyakinan sama bahawa parti itu mempunyai peluang untuk menang PRN, walaupun PH cuba menafikan hakikat berkenaan.

Katanya, rakyat di negeri Selangor sudah muak dengan siri pembohongan dan janji-janji palsu PH, maka ia akan diterjemahkan dalam bentuk undi.

Keputusan Pilihan Raya Umum Ke-15 (PRU) lalu menyaksikan PH dan BN membentuk kerjasama di peringkat pusat menerusi kerajaan campuran selepas tiada gabungan parti yang mempunyai majoriti mudah.


Laut China Selatan: Sejauh mana Malaysia serius dalam tuntutannya?

BANGI, 1 Rabiulawal 1443H, Jumaat – Sudah tiba masanya Malaysia menggunakan semua saluran untuk mendepani isu Laut China Selatan dan tidak mengehadkan strategi seperti berlaku pada hari ini.

Kebelakangan ini, perkembangan di Laut China Selatan sangat membimbangkan kerana seolah-olah wilayah itu menjadi medan baharu persaingan politik-ketenteraan dan nuklear-teknologi.

Perkembangan mutakhir ini bukan sahaja disebabkan kedudukan strategik ketenteraan wilayah itu, bahkan faktor ekonomi kerana kawasan itu kaya dengan simpanan minyak dan gas, menjadi laluan perdagangan antarabangsa serta sumber makanan laut, selain faktor alam sekitar dan kedaulatan.

Pensyarah Program Hubungan Antarabangsa Fakulti Sains Sosial Universiti Malaysia Sabah (UMS), Dr Ramli Dollah berkata, hakikatnya Malaysia turut terbabit secara langsung dalam isu ini kerana menuntut beberapa fitur di wilayah terbabit, terutama di kepulauan Spratly.

“Malaysia mula terbabit dalam tuntutan di kepulauan Spratly pada 1978. Asas tuntutan kita, berdasarkan prinsip lanjutan pelantar benua dan Zon Ekonomi Eksklusif (EEZ). Malaysia dalam hal ini tidak menggunakan asas sejarah dalam tuntutannya, berbeza dengan penuntut lain.

“Apabila Malaysia mengeluarkan peta baru pada 21 Disember 1979, ia memasukkan 12 fitur di kepulauan Spratly dalam EEZ Malaysia. Lanjutan itu, Malaysia menduduki Pulau Layang-Layang pada 1983; Ubi (1986); Mantanani (1986); Siput (1999) dan Peninjau (1999),” katanya menulis di Berita Harian, hari ini.

Mengulas lanjut, beliau berkata, sehingga kini, Malaysia berjaya menduduki enam daripada 12 fitur dituntut.

Namun malang, katanya lagi, kawasan dituntut dan diduduki itu turut dituntut negara lain seperti China, Vietnam, Filipina dan Brunei.

Dr Ramli berkata, bagi menguatkan tuntutan ini, beberapa pendekatan digunakan termasuk menggunakan kekuatan ketenteraan dan saluran diplomasi serta bilateral atau multilateral bersama penuntut lain.

“Namun, dalam memahami tuntutan ini, timbul beberapa persoalan sejauh mana Malaysia serius dalam tuntutannya? Adakah memadai ia berasaskan asas pelantar benua dan kekuatan ketenteraan seperti berlaku hari ini?

“Adakah isu ini hanya perlu diberikan kepada pihak tentera atau pemimpin tertinggi negara sahaja? Di manakah peranan dan fungsi warganegara Malaysia lain?” soalnya.

Hakikatnya kata beliau, isu kedaulatan di Laut China Selatan bukan isu politik, sebaliknya isu yang semua warga Malaysia berkongsi dan akan mempertahankan nilai itu.

“Inilah disebut sebagai nilai teras sebagai asas kepada pembentukan negara, khususnya Malaysia berdaulat,” katanya.


11 Ahli Parlimen PAN kemuka usul undi tak percaya PM

KUALA LUMPUR, 28 Safar 1442H, Jumaat – Selepas Parti Pejuang Tanah Air (PEJUANG) mengemukakan usul undi tidak percaya kepada Perdana Menteri, Tan Sri Muhyiddin Yassin, kini 11 Ahli Parlimen Parti Amanah Negara (PAN) turut melakukan perkara sama.

Timbalan Presiden PAN, Datuk Salahuddin Ayub berkata, usul daripada setiap Ahli Parlimen telah dihantar kepada Speaker Dewan Rakyat, hari ini.

“Semua Ahli Parlimen Pakatan Harapan bersama-sama dalam hal ini,” katanya.

Salahuddin berkata, Parlimen adalah platform terbaik untuk mengesahkan sama ada Perdana Menteri mendapat kepercayaan majoriti.

Sebelumnya, Ahli Parlimen Pokok Sena, Datuk Mahfuz Omar mengatakan bahawa mereka semua telah memberitahu Speaker bahawa ingin mengemukakan usul tidak percaya terhadap Perdana Menteri ketika Parlimen bersidang awal November.

Lima Ahli Parlimen parti PEJUANG yang belum didaftarkan juga telah mengemukakan usul tidak percaya terhadap Muhyiddin.

Mereka ialah Tun Dr Mahathir Mohamad (Langkawi), Datuk Seri Mukhriz Mahathir (Jerlun), Dr Maszlee Malik (Simpang Rengam), Datuk Amiruddin Hamzah (Kubang Pasu) dan Datuk Shahruddin Md Salleh (Sri Gading).

Lima bekas anggota Parlimen Parti Pribumi Bersatu Malaysia (BERSATU) mengemukakan usul itu semalam.


Serangan RSF di Khartoum bunuh 10 orang awam

KHARTOUM, 18 Rabiulawal 1445H, Rabu – Kumpulan separa tentera, Pasukan Sokongan Pantas (RSF) menyerang sebuah masjid dan bangunan awam lain di ibu negara Sudan, sehingga mengakibatkan kira-kira 10 orang terbunuh.

Serangan itu adalah insiden terbaharu membabitkan ramai orang awam terbunuh di Khartoum selama hampir enam bulan, susulan pertempuran antara Ketua Tentera Sudan, Abdel Fattah al-Burhan dan bekas timbalannya, Mohamed Hamdan Daglo – yang memimpin RSF.

Jawatankuasa Penentangan Tempatan berkata, 10 orang awam terbunuh dan 11 cedera dalam tembakan artileri RSF di kawasan kejiranan Al-Samrab, di seberang sungai Blue Nile ke utara pusat Khartoum.

Jawatankuasa itu adalah salah satu daripada kumpulan yang pernah menganjurkan protes pro-demokrasi dan kini memberi bantuan ketika perang.

“Beberapa peluru menghentam masjid, pusat kesihatan dan rumah penduduk,” kata jawatankuasa itu menerusi panggilan telefon kepada AFP di bandar timur Pelabuhan Sudan.

Pada 12 September lalu, sumber perubatan memberitahu bahawa 17 orang awam terbunuh oleh paramilitari di utara Khartoum, yang mana saksi melaporkan serangan RSF.

Ketua Hak Asasi Manusia Pertubuhan Bangsa-Bangsa Bersatu (PBB), Volker Turk berkata, serangan berlaku dua hari selepas sekurang-kurangnya 51 orang terbunuh dan puluhan cedera dalam serangan udara di pasar selatan Khartoum.

Keganasan buruk tertumpu di Khartoum dan wilayah barat Darfur, malah Kordofan Utara – persimpangan antara ibu kota dan Darfur – yang turut menyaksikan pertempuran.

Hampir 7,500 orang dilaporkan terbunuh dalam perang yang tercetus pada 15 April, menurut anggaran konservatif daripada Projek Data Lokasi Konflik Bersenjata dan Peristiwa.

Laporan PBB mendedahkan, pertempuran itu menyebabkan hampir 4.3 juta orang di Sudan kehilangan tempat tinggal, selain kira-kira 1.2 juta lagi melarikan diri merentasi sempadan. – Agensi


Isu penyeludupan daging di luar bidang kuasa Jakim

KUALA LUMPUR, 13 Jamadilawal 1442H, Isnin – Isu penyeludupan daging yang hangat diperkatakan sekarang adalah di luar bidang kuasa dan tanggungjawab Jabatan Kemajuan Islam Malaysia (Jakim), kata Pengarah Kanan Bahagian Penyelidikan Jakim, Datuk Dr Sirajuddin Suhaimee.

Beliau berkata, peranan pasukan Jakim adalah memeriksa sama ada sesebuah rumah penyembelihan di luar negara, mematuhi hukum syarak dari aspek proses penyembelihan sehinggalah daging itu dibungkus dan dimasukkan ke dalam kotak dalam keadaan bebas cemar.

“Permit mengimport daging dikeluarkan oleh Jabatan Perkhidmatan Kuarantin dan Pemeriksaan Malaysia (Maqis). Apabila produk itu sampai ke pintu masuk negara, Jabatan Kastam Diraja Malaysia akan melihat dari segi cukai.

“Selepas produk daging itu berada di gudang di dalam negara ia adalah tertakluk di bawah Akta Perihal Dagangan 2011 di bawah Kementerian Perdagangan Dalam Negeri dan Hal Ehwal Pengguna (KPDNHEP),” kata Sirajuddin.

Beliau berkata demikian dalam segmen khas ‘Tanya Jakim bertajuk SOP Sijil Halal: Di Mana Silapnya?’, yang disiarkan secara dalam talian di akaun laman sosial Facebook Jakim hari ini.

Sirajuddin berkata, Jakim menyedari banyak pihak mempersoalkan jabatan itu, apabila tidak mengeluarkan sebarang kenyataan berhubung isu penyeludupan daging import, yang didedahkan media baru-baru ini dan tidak mendedahkan senarai nama syarikat atau jenama yang terlibat.

Menjawab persoalan itu, beliau berkata pihak berkuasa seperti KPDNHEP sedang menjalankan siasatan, mengenai perkara tersebut dan akan mendedahkan hasilnya apabila siasatan kes berkenaan selesai.

“Biarlah siasatan dijalankan dengan cara terbaik tanpa gangguan. Berikan ruang agensi yang berkaitan untuk menyiasat. Maklum balas (Jakim) akan menimbulkan suasana tidak baik, kalau (Jakim) keluarkan kenyataan akan menjejaskan siasatan,” katanya.

Sejak isu tersebut timbul, banyak pihak mempersoalkan Jakim, kerana mereka menganggap agensi itu bertanggungjawab sepenuhnya dalam proses membawa masuk daging dari luar negara.

Ditanya sama ada benar atau tidak aktiviti penyeludupan daging itu sudah 40 tahun berlaku, beliau berkata perkara itu tidak dapat disahkan atau dinafikannya, kerana ia merupakan dakwaan dari pihak industri dan bukannya agensi atau badan penguat kuasa.

Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina, sebelum membungkus semula daging berkenaan menggunakan logo halal di sebuah gudang di Senai, Johor. – Bernama


Kerajaan masih ada ruang fiskal perkenal suntikan baharu: Badan pemikir

KUALA LUMPUR, 2 Ramadan 1442H, Rabu – Kerajaan masih memiliki ruang fiskal untuk memperkenalkan suntikan baharu yang besar seperti ditunjukkan oleh Program Strategik Memperkasa Rakyat dan Ekonomi (PEMERKASA) baru-baru ini, yang sebahagian besarnya akan memperluas langkah sedia ada, menurut badan pemikir, Penyelidikan untuk Kemajuan Sosial (REFSA).

Penyelidiknya, Jaideep Singh berkata jalan keluar daripada penguncupan disebabkan pandemik adalah dengan melaksanakan langkah dasar pengembangan fiskal yang lebih langsung dan strategik.

Beliau berkata usaha itu dilakukan untuk menggalakkan penggunaan serta pelaburan sektor swasta dan bukannya untuk membuat dakwaan tidak berasas mengenai situasi fiskal kerajaan.

“Sekarang bukanlah waktu untuk mewujudkan kebimbangan yang tidak perlu. Kita sudah boleh menjangkakan peningkatan hasil kerajaan melangkaui unjuran Belanjawan 2021, dengan harga minyak mentah Brent meningkat kepada lebih US$60 setong hari ini daripada US$42 setong yang diandaikan semasa merangka belanjawan itu,” katanya dalam kenyataan pada Rabu.

Semasa laporan ini ditulis, harga minyak mentah Brent meningkat 1.02 peratus kepada US$64.32 setong.

Jaideep berkata cara mudah untuk meneliti kedudukan fiskal kerajaan secara konteks adalah menilai keseimbangan fiskal keseluruhan berasaskan perbezaan di antara hasil dengan perbelanjaan kerajaan sebagai sebahagian daripada Keluaran Dalam Negara Kasar (KDNK).

“Betul, langkah rangsangan telah mendorong perbelanjaan lebih tinggi dalam keadaan asas hasil yang lebih rendah, dengan jangkaan keseimbangan fiskal berada pada 6.0 peratus daripada KDNK pada 2020 dan berpotensi meningkat kepada 6.5 peratus tahun ini berbanding 3.4 peratus pada 2019, menurut dan mengekstrapolasi daripada Prospek Ekonomi 2021,” katanya. – Bernama


Parti pembangkang Turkiye ikrar haramkan penjualan rumah kepada warga asing

ANKARA, 1 Syaaban 1444H, Rabu –Pemimpin pembangkang, Parti Republik Rakyat (CHP), Kemal Kilicdaroglu berikrar tidak akan menjual rumah kepada warga asing sepanjang tempoh lima tahun sekiranya partinya memenangi pilihan raya tidak lama lagi.

Menerusi ciapan di laman Twitter, beliau berkata, larangan berkenaan akan kekal berterusan sehingga harga rumah berkurangan.

“Mereka (merujuk kepada kerajaan hari ini) telah melaksanakan pelbagai sistem yang menyusahkan rakyat, menyebabkan rakyat hari ini kehilangan rumah disebabkan gempa bumi.

“Tetapi apabila kami menjadi pemerintah, kami akan melarang penjualan rumah kepada warga asing dan banyak perkara yang mahu diperbetulkan,” tulisnya.

Pada masa sama, Kemal turut mengkritik polisi pengecualian cukai bagi warga asing yang membeli rumah dalam mata wang asing.

“Dalam penjualan rumah baharu kepada rakyat kita, cukai nilai tambah ialah lapan peratus bagi 150 meter persegi dan 18 peratus bagi bahagian yang melebihi meter persegi ini.

“Namun warga asing pula dikecualikan daripada cukai nilai tambah dengan syarat mereka membawa wang ini sebagai mata wang asing ke negara ini.

“Warga asing melakukan pembelian tinggi, dengan kelebihan ini mereka menaikkan harga rumah,” tulisnya.

Berikutan dua gempa bumi besar melanda di tenggara Turkiye pada 6 Februari lalu, negara kini berdepan masalah perumahan apabila ribuan penduduk melarikan diri dan meninggalkan wilayah berkenaan bagi mencari tempat yang lebih selamat. – Agensi


WHO adakan sidang kemuncak pertama perubatan tradisional

NEW DELHI, 30 Muharam 1445H, Khamis – Pertubuhan Kesihatan Sedunia (WHO) mengadakan sidang kemuncak pertama mengenai perubatan tradisional selama dua hari bermula hari ini hingga 18 Ogos, dengan menegaskan rawatan berasaskan produk semula jadi boleh menjadi penjagaan kesihatan alternatif yang berkesan jika terbukti secara saintifik.

Agensi kesihatan PBB berkata, ubat tradisional menjadi pilihan pertama untuk jutaan penduduk di seluruh dunia.

Ketua WHO, Tedros Adhanom Ghebreyesus berkata, perubatan tradisional boleh meningkatkan jurang akses penjagaan kesihatan, tetapi hanya bernilai jika ia selamat berdasarkan bukti saintifik terkini.

Sidang Kemuncak Global Perubatan Tradisional WHO selama dua hari itu berlangsung bersama-sama mesyuarat Menteri Kesihatan G20 di bandar Gandhinagar, India.

“Memajukan sains dalam perubatan tradisional harus dipegang pada piawaian ketat – sama seperti dalam bidang kesihatan lain,” kata ketua penyelidik WHO John Reeder dalam satu kenyataan.

Perdana Menteri India, Narendra Modi, yang dijangka merasmikan persidangan WHO melalui mesej video, telah berulang kali mempromosikan manfaat kesihatan yoga, memujinya sebagai ‘ubat penawar’.

Sidang kemuncak itu, ditetapkan sebagai acara tahunan, berikutan pembukaan Pusat Perubatan Tradisional Global WHO tahun lalu, juga di negeri Gujerat, India.

Walaupun ubat-ubatan tradisional digunakan secara meluas di beberapa bahagian dunia, mereka juga menghadapi kritikan yang hebat.

Agensi kesihatan PBB mentakrifkan perubatan tradisional sebagai pengetahuan, kemahiran dan amalan yang digunakan dari semasa ke semasa untuk mengekalkan kesihatan dan mencegah, mendiagnosis dan merawat penyakit fizikal dan mental.

Tetapi banyak rawatan tradisional tidak mempunyai nilai saintifik yang terbukti dan ahli pemuliharaan berkata, industri memacu perdagangan berleluasa melibatkan haiwan terancam – termasuk harimau, badak sumbu dan tenggiling – mengancam kewujudan keseluruhan spesies.

Penggunaan ubat buatan sendiri meningkat ketika pandemik COVID-19, termasuk minuman herba hijau berasaskan Artemisia yang dipromosikan oleh Presiden Madagascar sebagai penawar.

Tumbuhan itu mempunyai keberkesanan yang terbukti dalam rawatan malaria, tetapi penggunaannya untuk memerangi COVID-19 telah dikutuk secara meluas oleh ramai doktor.

Di China, perubatan tradisional mempunyai sejarah yang tersendiri, tetapi badan perubatan terkemuka Eropah sebelum ini menuntut ia tertakluk kepada pengawasan kawal selia yang sama seperti kaedah Barat konvensional.

Daripada 194 negara anggota WHO, 170 mengakui penggunaan ubat tradisional dan komplementari sejak 2018, tetapi hanya 124 dilaporkan mempunyai undang-undang atau peraturan untuk penggunaan ubat-ubatan herba – manakala hanya separuh mempunyai dasar kebangsaan mengenai kaedah dan ubat-ubatan tersebut.

“Semula jadi tidak selalunya bermakna selamat, dan penggunaan berabad-abad bukanlah jaminan keberkesanan; oleh itu, kaedah dan proses saintifik mesti digunakan sebagai bukti,” kata WHO.

Kira-kira 40 peratus daripada produk farmaseutikal yang diluluskan pada masa ini berasal daripada ‘bahan semula jadi’, menurut WHO, memetik ‘ubat terkenal’ yang berasal daripada perubatan tradisional, termasuk aspirin, menggunakan formulasi menggunakan kulit pokok willow. – Agensi


Jangan sampai rakyat benci ahli politik

KANGAR, 3 Rabiulawal 1442H, Selasa – Mufti Perlis, Datuk Dr Mohd Asri Zainul Abidin menasihati ahli politik untuk kembali mengutamakan kemaslahatan rakyat yang terkesan dengan penularan wabak COVID-19 daripada sibuk berebut kuasa.

“Tiada guna bagi ahli politik berebut untuk memegang jawatan siang dan malam sedangkan rakyat sedang terhimpit dengan kesan penularan pandemik ini (COVID-19).

“Nasihat saya kepada ahli politik, jangan sampai rakyat bencikan semua mereka kerana keadaan telah berubah dan rakyat hari ini berfikiran lebih matang serta tidak lagi taksub kepada satu-satu parti politik atau pemimpin sahaja,” katanya kepada pemberita baru-baru ini.

Beliau berkata, asas dalam berpolitik adalah untuk menyelesaikan kemaslahatan rakyat, lebih-lebih lagi ketika rakyat terkesan dengan wabak COVID-19, kebangkitan isu berbentuk perebutan kuasa hanya menambah beban dan keresahan rakyat. -Bernama


Perkasakan pendidikan akidah untuk anak-anak

PENDIDIKAN akidah diperingkat sekolah, jangan dikuatkuasakan sekadar melepas batuk di tangga sahaja.

Dalam kemelut sosial dewasa ini, dengan pelbagai masalah umat yang timbul, tidak dapat tidak, kita terpanggil untuk meneliti kembali pegangan akidah anak-anak muda kita terutamanya, mengapa begitu rapuh sekali?

Terlalu mudah soal-soal agama itu dikesampingkan, seolah-olah tiada lagi rasa gerun dalam hati-hati mereka terhadap murka Allah, dek keceluparan tindakan mereka yang membabitkan isu penegakkan syariat Allah dalam diri, keluarga, masyarakat mahu pun negara.

Sekiranya pihak berwajib meneliti kembali keberkesanan pendidikan akidah di sekolah bahkan di IPT juga, pasti gejala-gejala yang memperlekehkan, yakni memandang enteng akan isu-isu dan kelakuan-kelakuan yang mencalar dan merobek akidah anak bangsa kita dapat dibendung, disemak dan dipulihkan sesuai dengan tanggungjawab badan tersebut dalam memelihara akidah rakyat, terutamanya dikalangan anak-anak muda.

Kesejahteraan satu-satu tamadun, yang disebut sebagai satu peradaban, bukanlah semata-mata atas faktor keselesaan hidup yang membahagiakan, kemodenan teknologi yang memakmurkan dan kebebasan individu menjalani kehidupan masing-masing, tetapi penekanan tindak tanduk manusia terhadap penciptanya dan peraturan-peraturan hidup yang ditetapkanNya.

Itulah faktor utama yang patut dipandang serius terlebih dahulu. Selesaikan bab penting ini dengan baik, maka bab-bab lainnya akan turut dalam kebaikan.

Peradaban sebuah negara Islam seperti Malaysia, mestilah diuli, dicanai dan dibentuk mengikut acuan ideologi Islam yang syumul lagi kamil, bermula dengan kefahaman akidah yang benar dan sejahtera.

Sesuai dengan kerangka peradaban seperti dalam ayat 56, surah Adz Zariyat yang bermaksud: “Tidak Aku jadikan jin dan manusia itu, melainkan untuk menyembahKu”.

Maka jadilah kita makhlukNya yang membina tamadun atas asas-asas perhambaan dan pengabdian kepada Allah swt semata, Pencipta kita dan Pencipta alam seluruhnya.

Perkasakanlah pendidikan akidah diseluruh peringkat, agar peradaban dibina dalam kerangka keredhaan Allah jua.

Datin Noorzaimen A Kadir
AJK Wanita BERJASA


2 beradik maut makan sisa makanan dari tong sampah

ALOR SETAR, 12 Rejab 1443H, Isnin – Dua beradik warga Myanmar maut selepas dipercayai memakan sisa makanan dari tong sampah di Kampung Baru Sungai Tepa dekat Bukit Malut, Langkawi petang semalam.

Ketua Polis Daerah Langkawi, ACP Shariman Ashari berkata, polis menerima laporan berhubung kematian dua kanak-kanak lelaki dikenali sebagai Nizambudin Jamaludin, 4, dan Ngei, 2, kira-kira 6.15 petang.

“Siasatan awal mendapati, pada 5.30 petang bapa mangsa yang berumur 36 tahun ternampak dua anaknya berada di kawasan tong sampah dalam keadaan terhuyung-hayang sebelum mengangkat kedua-dua mangsa ke rumah jiran berdekatan.

“Bapa mangsa mendapati mulut kedua-dua anaknya berbuih dan selang beberapa minit kemudian anaknya sudah tidak bernafas,” katanya dalam kenyataan di sini, semalam.

Shariman berkata, ketika kejadian bapa mangsa keluar bekerja dengan mengambil upah membaiki kelengkapan bot dan melakukan kerja kampung.

“Mereka tidak mempunyai rumah dan hanya menumpang di rumah jiran di kampung tersebut,” katanya.

Mayat kedua-dua beradik itu dihantar ke Hospital Sultanah Maliha, Langkawi untuk proses bedah siasat dan kes diklasifikasikan sebagai mati mengejut, katanya.-  Bernama


Kastam rampas 14,150 kg beras cuba diseludup dari India

SHAH ALAM, 20 Zulkaedah 1442H, Khamis – Cubaan menyeludup 14,150 kilogram beras dari India ke negara ini gagal apabila dirampas Jabatan Kastam Diraja Malaysia (JKDM) Zon Tengah Unit III (LTA Kuala Lumpur), awal bulan lepas.

Penolong Ketua Pengarah Kastam Zon Tengah Datuk Zazuli Johan berkata, beras yang dianggarkan bernilai RM113,200 dengan jumlah cukai sebanyak RM45,280 itu dirampas pada 3 Jun di sebuah kontena di Pelabuhan Barat, Pelabuhan Klang.

“Modus operandi kes ini ialah dengan membuat pengikraran tidak benar ke atas pengimportan beras dari India dengan mengikrarnya sebagai ‘Indian grocery’ bagi mengelak daripada mengemukakan lesen import semasa pengimportan,” katanya dalam kenyataan hari ini.

Zazuli berkata, JKDM telah berjaya mengesan pihak yang disyaki terlibat dalam kes itu dan seorang lelaki tempatan telah ditahan untuk siasatan lanjut.

Beliau berkata, kes itu disiasat di bawah Seksyen 133(1)(a) Akta Kastam 1967 yang membawa hukuman denda tidak lebih RM500,000 atau penjara maksimum tujuh tahun atau kedua duanya, jika sabit kesalahan.

“Hasil siasatan mendapati kesemua beras yang disita diimport dari luar negara tanpa lesen import yang sah dan tanpa membayar cukai dan duti ke atasnya. Beras diklasifikasikan sebagai barang larangan import di bawah Butiran 5, Jadual Kedua, Bahagian I Perintah Kastam (Larangan Mengenai Import) 2017,” katanya. -Bernama


Letak muka baharu langkah mantap beri pilihan kepada pengundi

Oleh Zuhayati Yazid

BANGI, 8 Rabiulakhir 1444H, Khamis – Strategi parti-parti politik mengemukakan muka baharu sebagai calon dalam Pilihan Raya Umum ke-15 (PRU15) dilihat sebagai langkah mantap untuk memberikan pilihan kepada pengundi.

Ia juga jelas membuktikan kematangan setiap parti yang mahukan kelainan terutama untuk ‘menyambut’ pengundi muda yang kali pertama menjalankan tanggungjawab.

Felo Kanan Akademi Penyelidikan Strategik Nusantara (NASR), Dr Azmi Hassan berkata, strategi ini menarik minat golongan muda yang agak luar biasa sesuai dengan pemikiran mereka pada ketika ini.

“Langkah ini akan memberikan persaingan setara kepada parti-parti utama yang bertanding selain memberikan penawaran kepada pengundi untuk memilih calon yang berwibawa yang dijamin boleh memberi khidmat kepada rakyat.

“Inilah peluang pengundi untuk membuat pilihan bagi memilih wakil rakyat yang boleh memberi khidmat selain memacu negara ke arah yang lebih baik,” katanya kepada Ismaweb.net, hari ini.

Beliau berkata demikian sebagai mengulas mengenai corak pemilihan pengundi yang disajikan dengan muka-muka baharu pada PRU15.

Beliau pada masa sama berpandangan, langkah itu juga merupakan satu daripada strategi untuk ‘merehatkan’ muka-muka lama yang yang sudah sekian lama berkhidmat.

“Jadi untuk mengelak calon-calon sama yang sudah berpenggal-penggal, walaupun parti di belakang calon itu adalah pilihan pengundi tetapi ia boleh membuatkan pengundi tawar hati kalau muka itu juga yang terpaksa dipilih,” jelasnya.

Mengulas lanjut, beliau juga berpandangan strategi ini akan mengubah landskap politik negara memandangkan orang muda kini mahu pembaharuan dan kelainan sesuai dengan peredaran semasa.

Katanya, tidak dinafikan orang lama telah banyak berjasa namun harus sedar pengundi hari ini mahu nafas baharu dan kelainan sejajar keadaan semasa.

Malah, beliau juga tidak mahu apa yang berlaku empat tahun lalu, iaitu kemelut antara Ahli Parlimen berulang lagi selepas PRU15.


Jangan politikkan isu tulisan Jawi di sekolah vernakular!

Oleh Siti Fatimah Ishak

BANGI, 24 Rabiulakhir 1442H, Khamis – Semua pihak termasuk – pihak yang membantah pembelajaran tulisan Jawi sebelum ini – harus akur tulisan berkenaan akan tetap diteruskan di Sekolah Jenis Kebangsaan (SJK) dan Sekolah Kebangsaan (SK) pada 2021.

Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat berharap isu pembelajaran tulisan Jawi ini tidak dipolitikkan kerana jelas ia sekadar tulisan dan bukan menyentuh mengenai agama.

“Jangan ada pihak yang berani lagi untuk membangkang. Terima dan akur kerana keputusan ini baik untuk semua.

“Selama ini isu ini hanya disensasikan apabila kelompok ultra kiasu dalam pendidikan Cina menolak Jawi daripada diajar di SJK.

“Walhal, belajar tulisan Jawi ini sama seperti belajar tulisan khat atau tulisan yang lain, tidak ada yang pelik pun,” katanya ketika dihubungi Ismaweb.net.

Semalam, Timbalan Menteri Pendidikan, Muslimin Yahaya memberitahu, berdasarkan keputusan Jemaah Menteri pada 14 Ogos tahun lalu yang memutuskan supaya pengenalan tulisan Jawi tetap diteruskan di SJK dan SK.

Katanya, asas pengajaran tulisan Jawi kerana ia adalah sebahagian daripada seni, warisan dan sejarah yang perlu dihargai dan diperkayakan.

“Sebenarnya (pengajaran) tulisan Jawi bukan seperti yang dimomokkan sesetengah pihak, kita bukan mengajar menulis dan membaca atau mengajar 30 huruf dalam ‘Alif, ba, ta’. Ini sekadar proses pengecaman,” katanya.

Menyambut baik keputusan itu, Ustaz Shuhaib berkata, rakyat juga menantikan keputusan yang lebih berani daripada pihak kerajaan untuk menghapuskan aliran sekolah vernakular yang terbukti membelakangkan dan mengetepikan dasar pendidikan kebangsaan.

“Negara yang berdaulat tidak boleh mempunyai dua aliran pendidikan bagi rakyatnya.

“Ini akan menimbulkan pelbagai masalah terutama soal kesetiaan kepada negara pada masa depan,” katanya.


Terengganu mansuh arahan pelitup muka di masjid, surau

KUALA TERENGGANU, 27 Syaaban 1444H, Isnin – Semua jemaah masjid serta surau di Terengganu tidak lagi diwajibkan memakai pelitup muka mulai hari ini.

Arahan pemansuhan ketetapan tersebut dibuat oleh Majlis Agama Islam dan Adat Melayu Terengganu (MAIDAM) dengan perintah Sultan Terengganu, Sultan Mizan Zainal Abidin.

Yang Dipertua MAIDAM, Datuk Shaikh Harun Shaikh Ismail berkata, penarikan arahan itu dibuat selepas melihat perkembangan semasa kes COVID-19 yang semakin rendah.

“Pada 7 September 2020, MAIDAM telah mengeluarkan arahan mewajibkan pemakaian pelitup muka dalam kalangan jemaah masjid serta surau dan masih berkuat kuasa sehingga hari ini.

“Bagaimanapun, selepas meneliti keadaan semasa dan panduan daripada Jabatan Kesihatan Negeri Terengganu, kita tarik balik arahan tersebut dan jemaah punya pilihan untuk terus pakai ataupun tidak,” katanya dalam kenyataan hari ini.

Bagaimanapun beliau berkata, bagi jemaah yang mempunyai gejala seperti batuk, demam dan selesema, mereka masih digalakkan memakai pelitup muka untuk mengelak jangkitan kepada orang lain.

Menurutnya, Sultan Mizan turut menitahkan supaya rakyat terus menjaga kebersihan dan kesihatan diri serta keluarga masing-masing terutama menjelang Ramadan dalam masa beberapa hari lagi.

“Ke bawah Duli Yang Maha Mulia Sultan Mizan Zainal Abidin menzahirkan rasa kesyukuran ke hadrat Allah S.W.T dengan perkembangan semasa yang semakin baik.

“Bagaimanapun baginda mahu rakyatnya tidak leka dan terus mengambil berat hal-hal kebersihan demi kesihatan,” katanya. – Bernama


Ada unsur rasuah dalam isu penyeludupan sempadan negara

KUALA LUMPUR, 25 Rabiulakhir 1442H, Jumaat – Polis Diraja Malaysia (PDRM) mengesahkan terdapat unsur-unsur rasuah berhubung penyeludupan di sempadan negara baru-baru ini.

Ketua Polis Negara Tan Sri Abdul Hamid Bador berkata beliau telah mengarahkan Jabatan Integriti dan Pematuhan Standard (JIPS) melakukan siasatan terperinci berhubung perkara itu.

Beliau berkata JIPS telah diarahkan untuk menyiasat beberapa dakwaan dan menimbang beberapa bukti diterima, yang mengatakan berlakunya penyelewengan dalam kalangan Pasukan Gerakan Am (PGA) yang bertugas di sempadan negara.

“Masalah ini telah lama berlarutan sejak tahun lepas, Majlis Keselamatan Negara ada mendedahkan video penglibatan beberapa pegawai dan anggota PGA yang didapati bersekongkol dan tidak mengambil apa-apa tindakan ke atas perbuatan penyeludup yang didapati melakukan kegiatan itu di depan mata mereka.

“Saya sudah bagi amaran daripada dulu lagi, agar menghentikannya dan hasil gesaan-gesaan yang saya buat, beberapa individu telah tampil yang sanggup dan berani menyalurkan maklumat kepada saya mengenai amalan-amalan yang tidak baik ini (penyeludupan melibatkan PGA). Kami akan mengambil tindakan sekeras-kerasnya,” katanya dalam sidang media selepas majlis penyampaian sijil penghargaan kepada anggota-anggota polis di Bukit Aman, di sini.

Dalam perkembangan lain, Abdul Hamid berkata 10 jabatan di bawah PDRM antaranya Jabatan Siasatan Jenayah, Jabatan Siasatan Jenayah Narkotik dan Cawangan Khas diarah untuk mengembleng tenaga bagi menangani isu rasuah dan penyelewengan kuasa dalam kalangan para pegawai dan anggotanya.

“Saya telah mengarahkan satu tindakan holistik dilakukan melibatkan 10 jabatan dalam PDRM termasuk Jabatan Siasatan dan Pengurusan Trafik.

“Semua 10 (jabatan) ini bersatu tenaga untuk menggempur (mana-mana pegawai atau anggota) untuk dikenakan tindakan. Saya akan pastikan mereka yang hidup mewah dengan mengumpulkan harta-harta menerusi jalan yang salah ini akan dirampas balik dan kembalikan kepada negara,” katanya.

Beliau turut mengakui bahawa perbuatan terkutuk menerima rasuah ini mencemarkan imej PDRM dan merosakkan negara.

“Terdapat ramai pegawai polis didapati telah dirasuah (oleh sindiket yang melakukan penyeludupan) dan ramai juga diantara mereka yang telah dikenakan tindakan tatatertib. Pada waktu yang sama juga, mereka (penyeludup) mencuri hasil-hasil yang sepatutnya masuk ke dalam kewangan negara dan menerusi penyeludupan ini juga mereka berjaya lari dari sistem pencukaian,” katanya.

Bernama melaporkan seorang anggota PGA ditahan kerana dipercayai cuba menyeludup masuk tiga migran melalui sempadan Kalimantan-Sarawak, di Tebakang, semalam.

Anggota yang ditahan itu bertugas di pos kawalan Ops Benteng di Tebedu, Sarawak. – Bernama


Henti tohmahan guru makan gaji buta

KUALA LUMPUR, 4 Jamadilakhir 1442H, Ahad – Masyarakat diminta menghentikan tohmahan kononnya guru kurang bekerja apabila melaksanakan kaedah Pengajaran dan Pembelajaran di Rumah (PdPR) dalam tempoh Perintah Kawalan Pergerakan (PKP), susulan penularan pandemik COVID-19.

Presiden Kesatuan Perkhidmatan Perguruan Kebangsaan (NUTP), Aminuddin Awang berkata, sejak pelaksanaan PKP fasa awal lepas, warga pendidik sering dilemparkan dengan pelbagai tuduhan seperti makan gaji buta sedangkan mereka sudah cuba melakukan yang terbaik.

Beliau berkata, sepanjang PdPR dilaksanakan, ramai guru sanggup berkorban demi memastikan murid-murid dapat mengikuti sesi pembelajaran, malah apabila kaedah itu dilaksanakan hampir kesemua kos berkaitan ditanggung oleh guru sendiri, terutamanya melibatkan utiliti.

“Ada guru berkorban gunakan wang sendiri untuk melanggan data internet, malah ada juga guru buat studio sendiri di rumah untuk memastikan sesi pengajaran lebih menarik,” katanya ketika dihubungi pemberita.

Semalam, Kementerian Pendidikan (KPM) dalam kenyataan berkata sesi persekolahan secara bersemuka bermula 20 Januari ini di seluruh negara hanya membabitkan calon yang akan menduduki peperiksaan utama bagi 2020.

Semua murid sekolah rendah dan murid tingkatan 1 hingga 5 di sekolah menengah pula akan mengikuti pembelajaran melalui kaedah PdPR mulai 20 Januari.

Mengakui pembelajaran secara bersemuka lebih memberikan impak dan mencapai objektif jika dibandingkan dengan PdPR, Aminuddin berkata dalam keadaan sekarang, semua pihak harus menerima kenyataan bahawa PdPR adalah satu-satunya pilihan yang ada.

“Kami anggap segala permasalahan sebagai cabaran dan guru-guru akan melakukan yang terbaik dalam ruang lingkup kemampuan dan kesesuaian murid. Dalam hal ini, proses pengajaran dan pembelajaran guru adalah berasaskan keupayaan murid dan kesediaan sumber yang ada,” katanya.

Dalam hal ini, kerjasama ibu bapa amat diperlukan bagi memastikan proses pengajaran dan pembelajaran di rumah dapat berlangsung dengan lebih berkesan, tegasnya.

Sebelum ini, KPM menyediakan manual PdPR meliputi pendekatan secara dalam talian, luar talian dan ‘off-site’, sama ada menggunakan modul pembelajaran atau pembelajaran berasaskan projek, selain sentiasa berusaha memastikan semua murid mendapat akses pembelajaran.

Pada 20 Disember lepas, Timbalan Menteri Pendidikan Muslimin Yahaya berkata sebanyak 2.699 juta sesi PdPR dilaksanakan membabitkan guru dan murid sekolah rendah dan menengah di bawah KPM di seluruh negara bagi tempoh 17 hingga 30 November tahun lepas.

Daripada jumlah itu, 64 peratus merupakan PdPR secara dalam talian, 17 peratus luar talian manakala 19 peratus gabungan kedua-dua kaedah berkenaan. -Bernama


Portal Mandarin petanda ramai orang Cina tak faham bahasa Melayu?

Oleh Siti Hafidah Abd Ghaffar

BANGI, 3 Safar 1442H, Isnin – Tindakan Suruhanjaya Pencegahan Rasuah Malaysia (SPRM) mewujudkan portal bahasa Mandarin jelas menunjukkan rata-rata masyarakat Cina tidak memahami bahasa kebangsaan dengan baik.

Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong merumuskan perkara itu dengan beranggapan sama ada sistem pendidikan negara gagal atau sikap orang Cina terhadap bahasa Melayu ‘dingin’ sehinggakan belajar untuk lulus peperiksaan sahaja.

“… dan selepas lulus peperiksaan mereka persetankan jadi pengetahuan itu berkarat.

“Mereka tidak faham sebab setelah belajar secara instrumental untuk lulus dalam peperiksaan dapat kepujian dan lulus SPM, maka mereka ketepikan sahaja lama-lama menjadi karat.

“Justeru bila wujud dalam bahasa Melayu sahaja, memang mereka tidak faham jadi perlu ada terjemahan,” katanya ketika dihubungi Ismaweb.net hari ini.

Mengulas mengenai gesaan supaya SPRM menutup portal berkenaan, Prof Kok Seong berkata, meskipun boleh atas desakan masyarakat, namun maklumat penting yang kerajaan ingin sampaikan kepada rakyat terutamanya bangsa Cina mengenai rasuah tidak akan kesampaian.

“Portal itu diwujudkan pertamanya untuk menyampaikan mesej satu masalah negara yang besar iaitu rasuah. Itu matlamatnya serta tidak ada cara lain untuk diterjemahkan dan wujudnya portal dalam bahasa Cina.

“Kalau kita tutup portal bahasa Cina dan minta mereka rujuk kepada portal bahasa Melayu, mereka tidak faham jadi maklumat itu tidak sampai,” katanya.

Bagi Prof Kok Seong, untuk waktu terdekat ini portal bahasa Mandarin itu adalah cara untuk menyampaikan maklumat penting mengenai rasuah.

“Tetapi untuk jangka panjang takkan 20 tahun lagi kena portal bahasa Cina.

“Buat masa ini portal itu untuk maksud menyampaikan maklumat rasuah itu. Tapi permasalahan ini kena diselesaikan dengan cara lain bahawa pengetahuan bahasa Melayu perlu dipertingkatkan. Sehubungan itu minta pemimpin Cina selesaikan masalah ini,” katanya.

Terdahulu, SPRM melancarkan portal dalam bahasa Mandarin, bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Bagaimanapun, tindakan itu menerima kecaman ramai pihak yang menyifatkan ia sebagai tidak wajar dan memalukan.


Thailand hulur bantuan kepada rakyat Malaysia terkesan banjir

BUKIT KAYU HITAM, 5 Jamadilakhir 1443H, Sabtu – Keprihatinan rakyat Thailand terhadap rakyat Malaysia yang berdepan musibah banjir diterjemah melalui kerjasama beberapa badan bukan kerajaan (NGO) dari negara jiran itu yang menyalurkan sumbangan kepada mangsa terjejas.

Pengasas Yayasan Al-Manjie di Malaysia iaitu Zuwairi Japri Al-Manjie berkata pihaknya menyumbangkan beras, pakaian dan telekung kepada mangsa banjir yang keseluruhannya bernilai RM150,000.

“Lebih kurang antara tiga hingga empat NGO yang sama membantu memberikan sumbangan untuk mangsa banjir di negara kita,” katanya kepada pemberita selepas majlis penyerahan sumbangan daripada NGO Thailand kepada Yayasan Al-Manjie di Kompleks Imigresen, Kastam, Kuarantin dan Keselamatan (ICQS) di sini hari ini.

Majlis itu disempurnakan oleh Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff dan turut dihadiri Konsul Jeneral Malaysia di Songkhla Muhammad Ridzuan Abu Yazid.

Zuwairi berkata sumbangan yang diserahkan hari ini berjumlah RM600,000 iaitu termasuk pemberian rakyat Malaysia yang menyumbangkan wang kepada pihaknya bagi membeli barangan di Thailand untuk diagihkan kepada mangsa banjir.

Beliau berkata pihaknya juga berterima kasih kepada kerajaan Malaysia dan Thailand yang memberikan kerjasama yang memudahkan urusan membawa masuk barangan sumbangan itu dengan tiga treler untuk diserahkan kepada mangsa di negeri yang terjejas banjir.

“Kerajaan Thailand yang membenarkan kami masuk dan banyak memberikan kami bantuan. Membuka pintu sempadan untuk kami membawa masuk barang tanpa dikenakan apa-apa cukai, begitu juga dengan kerajaan Malaysia,” katanya.

Zuwairi berkata sumbangan itu akan diurus bersama oleh yayasaan tersebut dengan Sekretariat Food Bank Malaysia untuk diagih kepada semua mangsa banjir melalui Jabatan Kebajikan Masyarakat.

Siti Zailah pula berkata keprihatinan itu amat besar maknanya kerana ia adalah bukti hubungan baik Malaysia dengan Thailand.

“Saya mengucapkan terima kasih kepada semua pihak dan agensi kerajaan yang terlibat dalam usaha membantu mangsa banjir. Kerajaan sentiasa komited dalam mengutamakan kebajikan rakyat dalam apa jua keadaan apatah lagi dalam keadaan rakyat yang menghadapi bencana ini,” katanya. – Bernama


Israel beri amaran pemimpin Hamas tidak sertai pilihan raya

BAITULMAQDIS, 12 Rejab 1442H, Rabu – Seorang pemimpin gerakan Perjuangan Islam Palestin (Hamas), diberi amaran oleh ejen perisik Israel supaya tidak mencalonkan diri dalam Pilihan Raya Palestin akhir tahun ini.

Nayef al-Rajoub, 63, berkata, beliau diserbu rejim pengganas Israel di kediamannya di bandar Dura, dekat barat Hebron.

“Seorang pegawai perisik kemudian mengancam saya untuk tidak mencalonkan diri dalam pemilihan raya yang akan datang,” katanya sambil menambah, beliau hanya dibenarkan bersuara dalam pilihan raya.

Nayef yang juga abang kepada pemimpin Pergerakan Pembebasan Kebangsaan Palestin (Fatah) terkenal, Jibril al-Rujoub mendapat undi terbanyak ketika Pilihan Raya Parlimen 2006, yang dimenangi oleh Hamas.

Ketika pemilihan pemimpin Hamas, beliau dipilih sebagai Menteri Wakaf Agama.

Beliau sebelum ini ditahan rejim Zionis dan menjalani hukuman penjara lebih daripada lapan tahun.

Sementara itu, rejim Zionis pada Selasa menahan 13 warga Palestin termasuk pemimpin Hamas, Faze Sawafta dalam serangan di Tebing Barat yang diduduki.

Hamas yang juga pemerintah Semenanjung Gaza sebelum ini telah memberi amaran bahawa Israel merancang untuk mengadakan tangkapan secara besar-besaran
terhadap kumpulan penentang menjelang Pilihan Raya Palestin akhir tahun ini.

Selama sebulan lalu, beberapa anggota Hamas ditahan ketika serangan Israel, di mana tindakan itu bertujuan mengganggu dan memberi kesan kepada Pilihan Raya Palestin.

Rakyat Palestin dijadualkan mengundi dalam pemilihan Legislatif pada 22 Mei, manakala pemilihan Presiden pada 31 Julai dan pemilihan Dewan Negara pada 31 Ogos. – Agensi


Mesir dikecam abai rawatan tahanan hingga akibatkan kematian

KAHERAH, 24 Jamadilakhir 1442H, Sabtu – Organisasi Arab untuk Hak Asasi Manusia di UK (AOHR UK), hari ini mengecam rejim Presiden Abdel Fattah Al-Sisi atas penolakan terhadap rawatan perubatan yang sewajarnya untuk tahanan di penjara.

Dalam satu kenyataan, AOHR UK berkata, kes tiga tahanan yang mati dalam jarak 24 jam antara satu sama lain adalah disebabkan oleh kekurangan rawatan perubatan yang mencukupi ketika berada di penjara.

“Pihak berkuasa, mengetahui keadaan kritikal tahanan mereka, namun tidak berusaha memperbaiki keadaan itu dengan cara apa pun sebelum kematian mereka,” kata kenyataan itu.

Tegasnya, pihak berkuasa di Mesir, tidak menangani keadaan darurat COVID-19 dengan cara yang sepatutnya, dan mereka juga tidak mengikuti langkah-langkah pencegahan yang disarankan secara global yang diperlukan untuk mengelakkan peningkatan jumlah kes di dalam fasiliti penahanan.

“Tahanan sudah mengalami kesesakan, makanan yang teruk, dan penyediaan penjagaan kesihatan yang buruk.

“Sementara pihak berkuasa terus memenjarakan lawan politik, tanpa perbicaraan, kerana kononnya menggunakan hak mereka yang sah,” jelasnya.

Kumpulan hak asasi meminta masyarakat antarabangsa untuk menekan rejim Mesir yang sewenang-wenangnya menahan orang ramai terutama wanita, orang tua dan orang sakit. – Agensi


BN terlalu gila kuasa desak PRU15 ketika musim banjir

BANGI, 26 Safar 1444H, Rabu – Parti BERJASA kekal mahu Pilihan Raya Umum Ke-15 (PRU15) diadakan pada masa sesuai atas dasar mengambil kira keadaan rakyat.

Dalam kenyataan hari ini, BERJASA menyelar kenyataan Pengerusi BN, Datuk Seri Ahmad Zahid Hamidi yang mendakwa parti itu sanggup meredah banjir dan hujan lebat jika PRU15 diadakan tahun ini.

Menurut BERJASA, PRU15 perlu diadakan pada masa yang sesuai dan bukan ketika rakyat berdepan kerisauan serta kesempitan seperti risiko menghadapi banjir akibat musim tengkujuh.

“Sudahlah PRU menggunakan duit rakyat, menggadaikan lagi nyawa rakyat untuk meredah banjir demi membuang undi.

“Adakah BN terlalu ‘penting diri’ dan ‘gila kuasa’ sehingga tidak mahu untuk memikir sehabis baik tentang solusi yang terbaik dalam menangani banjir ini?

“Adakah BN akan bertanggungjawab sekiranya berlaku apa-apa yang tidak diingini sekiranya PRU dijalankan semasa musim banjir?,” kata BERJASA dalam kenyataan di Facebook rasminya, hari ini.

Kenyataan Ahmad Zahid itu bukan hanya dikritik rakyat, bahkan juga parti bersama kerajaan iaitu Perikatan Nasional (PN) dan bekas Perdana Menteri, Tun Dr Mahathir Mohamad.

Dr Mahathir dalam satu majlis semalam menyifatkan desakan mengadakan PRU15 ketika negara berdepan banjir akan memberi risiko sekali gus meletakkan rakyat di dalam bahaya.

“Jika dulu diadakan pilihan raya umum pada hujung tahun tak apa, (walaupun) ada banjir tapi tak dahsyat, tapi jika diadakan pada waktu sekarang, mungkin ada rakyat boleh mati kerana banjir,” katanya.

Isnin lalu, Ahmad Zahid – yang berdepan pertuduhan di mahkamah – mempertahankan tindakannya itu dan mendakwa bahawa PRU ketika hujung tahun pernah dilakukan oleh Dr Mahathir.

“Mereka lupa bekas PM terakhir mereka Mahathir sendiri pernah mengadakan PRU pada November 1999 tak [ula menjadi isu besar,” dakwa Ahmad Zahid.


Tindakan lebih tegas terhadap pengingkar PKP selepas 4 Februari

KUALA LUMPUR, 19 Jamadilakhir 1442H, Isnin – Tindakan lebih tegas akan diambil tanpa kompromi selepas 4 Februari ini terhadap mana-mana individu yang mengingkari Perintah Kawalan Pergerakan berikutan peningkatan mendadak kes COVID-19, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, ini kerana setiap hari, kes COVID-19 dilaporkan meningkat khususnya melibatkan pekerja tapak pembinaan dan kilang.

“Kedua-dua sektor berkenaan (pembinaan dan kilang) merupakan antara penyumbang tertinggi kes COVID-19 di dalam negara ini.

“Seperti yang semua sedia maklum, kita tidak ada lagi kluster pasar pagi dan kluster gerai tepi jalan kerana kita ada prosedur operasi standard (SOP) yang ditetapkan selain mengambil tindakan berdasarkan fakta yang ada,” katanya selepas meninjau sekatan jalan raya di Plaza Tol Gombak di sini hari ini.

Ismail Sabri berkata, semua majikan kedua-dua sektor diarah melakukan ujian saringan COVID-19 ke atas pekerja asing mereka mulai hari ini di seluruh negara.

Beliau berkata sebelum ini, hanya pekerja asing di sektor terbabit di enam negeri sahaja diwajibkan berbuat demikian.

“Ia adalah untuk memantau status kesihatan pekerja asing yang berkemungkinan menyebarkan COVID-19 dalam kalangan komuniti tempatan,” katanya.

Ismail Sabri berkata, Ordinan Darurat juga akan dipinda dari segi perumahan pekerja asing yang merupakan antara punca peningkatan kes COVID-19.

“Perumahan pekerja asing ini tidak kondusif kerana kebanyakan mereka tinggal di rumah dalam keadaan berhimpit seperti dua atau tiga orang untuk satu rumah.

“Ordinan Darurat akan dipinda untuk memastikan majikan menyediakan tempat tinggal yang baik kepada pekerja asing mereka dan Ordinan Darurat boleh melakukan perkara itu,” katanya.

Beliau juga berkata, sudah banyak kilang ditutup kerana melanggar SOP dan terdapat pekerjanya yang positif COVID-19. – Bernama


Gaza makin tegang

GAZA, 8 Rabiulawal 1445H, Ahad – Negara haram Israel melancarkan serangan dron di Gaza selepas pertempuran di sepanjang sempadan Tel Aviv dengan semenanjung terkepung yang menyebabkan tiga rakyat Palestin cedera.

Tiada kemalangan jiwa dilaporkan dalam serangan dron itu, yang dilakukan pada petang Sabtu.

Serangan udara itu berlatarbelakangkan keganasan hampir setiap hari sejak 13 September di kedua-dua belah penghalang pemisah antara Israel dan Gaza.

Jurucakap tentera Israel berkata, serangan itu menyasarkan ‘pos tentera’ pergerakan Gerakan Perjuangan Islam Palestin (Hamas) – yang mentadbir Semenanjung Gaza – berhampiran pertempuran di sepanjang penghalang.

Sumber keselamatan Palestin memberitahu agensi berita AFP bahawa peranti Israel menyasarkan tapak pengawasan milik Hamas di timur Kota Gaza.

Penduduk Gaza berkata, demonstrasi baru-baru ini di sepanjang sekatan Israel-Gaza bagi membantah isu termasuk layanan terhadap tahanan Palestin di penjara Israel dan pencerobohan orang Yahudi ke perkarangan Masjid al-Aqsa.

Ketua kumpulan Hamas, Ismail Haniyeh – yang kini menetap di antara Qatar dan Turkiye – memuji tindakan peserta himpunan dan menyampaikan ucapan rasa bangga dan terima kasih kepada semua pemuda revolusioner di sepanjang sempadan.

Tentera Israel mendakwa, peserta himpunan melancarkan belon pembakar ke wilayah Israel, memulakan kebakaran di kawasan berhampiran pagar pemisah.

Jumaat lalu, Kementerian Kesihatan mengesahkan 31 rakyat Palestin cedera ketika konfrontasi – yang berlaku beberapa hari selepas seorang peserta maut ditembak oleh tentera pengganas. – Agensi


Guna duit KWAN dapatkan vaksin, PN perjudi nasib generasi hadapan?

BANGI, 11 Ramadan 1442H, Jumaat – UMNO bimbang terhadap tindakan kerajaan Perikatan Nasional (PN) menggunakan Kumpulan Wang Amanah Negara (KWAN) untuk perolehan vaksin dan perbelanjaan berkaitannya.

Mempersoalkan perkara itu, Timbalan Presiden UMNO, Datuk Seri Mohamad Hasan berkata, sebanyak RM3 bilion diperuntukkan untuk vaksinasi 83 peratus rakyat Malaysia dalam belanjawan 2021.

Katanya, peruntukan untuk Program Imunisasi COVID Nasional itu kemudiannya ditambah menjadi RM5 bilion bagi tujuan mempercepatkan sasaran 80 peratus penduduk menjelang Disember, sebagaimana diumumkan Perdana Menteri, Tan Sri Muhyiddin Yassin.

“Jadi mengapa secara tiba-tiba kerajaan sekarang memerlukan dana daripada KWAN?

“KWAN ditubuhkan kira-kira 30 tahun lalu untuk kepentingan generasi masa depan memandangkan sumber semula jadi negara semakin menyusut,” katanya dalam kenyataan, hari ini.

Sebelum ini, kerajaan meluluskan pindaan ke atas Akta KWAN 1988 (Akta 339), yang membolehkan dana daripada kumpulan itu digunakan bagi tujuan pemerolehan vaksin dan apa-apa perbelanjaan berkaitannya.

Ini berdasarkan Ordinan Darurat (Kumpulan Wang Amanah Negara) (Pindaan) 2021, yang berkuat kuasa pada 21 April, melalui Warta Kerajaan Persekutuan yang disiarkan Jabatan Peguam Negara.

Bukan hanya tindakan PN itu menggusarkan, Mohamad berkata, ia juga memperlihatkan kerentanan kemampuan kerajaan dalam mengurus krisis COVID-19.

Bahkan, beliau berkata, isu yang berkepentingan nasional itu seharusnya dibincang dan dipertimbangkan secara menyeluruh oleh semua pihak, selain memerlukan ketelusan yang tinggi.

“Setakat ini, tidak ada perbincangan antara anggota pentadbiran kerajaan dengan wakil rakyat untuk memastikan kewujudan proses semak dan imbang.

“Bahkan, tidak ada ruang untuk Jawatankuasa Pilihan Parlimen memastikan ketelusan serta kebertanggungjawaban memandangkan Parlimen masih digantung, impak daripada pengisytiharan darurat,” katanya.

Beliau berkata, kerajaan sebenarnya masih boleh mempertimbang menawarkan vaksinasi percuma kepada rakyat tidak berkemampuan, dan mengenakan bayaran mengikut kadar harga pasaran bagi yang mampu.

“Mungkin situasi ini bukan pilihan yang terbaik, tetapi ia pasti lebih baik dari memperjudikan masa depan generasi akan datang.

“Persoalannya, wajarkah kerajaan PN mempertaruhkan kesejahteraan generasi akan datang serta kelangsungan masa depan mereka tanpa meneroka pilihan lain terlebih dahulu?,” katanya.


Waspada layari laman cari teman: SKMM

KUALA LUMPUR, 3 Rejab 1442H, Isnin – Suruhanjaya Komunikasi dan Multimedia Malaysia (MCMC) menasihatkan pengguna Internet supaya sentiasa berhati-hati memberi maklumat peribadi ketika melayari media sosial atau aplikasi dalam talian terutama melibatkan laman pencarian teman.

Jabatan Komunikasi Korporat MCMC dalam kenyataan hari ini, memaklumkan MCMC mengambil berat dengan gimik pemasaran laman cari teman Sugarbook baru-baru ini yang mendakwa semakin ramai wanita Malaysia terutamanya penuntut universiti menawarkan diri sebagai ‘Sugar Baby’ di laman aplikasi itu.

“Dakwaan seperti yang terdapat dalam gimik pemasaran itu perlu disiasat untuk disahkan kerana profil pengguna boleh diolah sesuka hati untuk tujuan yang berlainan termasuk untuk memperdaya mangsa,” menurut kenyataan itu.

Internet membuka ruang kepada komunikasi yang lebih luas dan terbuka termasuk aktiviti tidak bermoral seperti penganjuran parti liar, hubungan terlarang dan penyediaan khidmat pelacuran dalam talian.

Baru-baru ini media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook, yang menyediakan platform untuk mencari perempuan simpanan atau lebih dikenali sebagai ‘sugar baby’.

Sementara itu, Jabatan Komunikasi Korporat MCMC memaklumkan selain Sugarbook, terdapat pelbagai aplikasi lain yang menawarkan perkhidmatan ‘dating service’ atau percintaan secara dalam talian.

“Pengguna harus sedar bahawa mereka mudah tertipu dan terdedah kepada risiko jenayah siber sekiranya tidak mengambil langkah keselamatan siber dan kawalan kendiri.

“Risiko scam percintaan (love scam) akan tertambah dengan terdedah juga kepada malware (perisian hasad) dan spyware (perisian intip), kebocoran maklumat peribadi dan gangguan seksual,” demikian menurut kenyataan tersebut.

Sehubungan itu, MCMC akan terus memantau and menyiasat bersama PDRM aplikasi Sugarbook dan akan mengambil tindakan terhadap pengguna dan pemilik platform itu sekiranya didapati melakukan aktiviti yang melanggar undang-undang negara.

Jika terdapat unsur kegiatan pelacuran, tindakan lanjut akan dijalankan oleh PDRM.

Ibu bapa dan penjaga pula dinasihatkan sentiasa mengawasi tingkah laku dalam talian anak di bawah jagaan masing-masing dan peka dengan perubahan gaya hidup yang boleh menimbulkan keraguan, demikian menurut kenyataan itu. – Bernama


OPR turun 25 mata asas lagi kepada 1.75 peratus, terendah sejak 2004

KUALA LUMPUR, 15 Zulkaedah 1441H, Isnin – Bank Negara Malaysia (BNM) hari ini mengurangkan Kadar Dasar Semalaman (OPR) sebanyak 25 mata asas lagi kepada 1.75 peratus, kadar terendah sejak 2004.

BNM dalam satu kenyataan hari ini berkata mesyuarat Jawatankuasa Dasar Monetari (MPC) memutuskan kadar tertinggi dan terendah OPR masing-masing dikurangkan kepada 2.00 peratus dan 1.50 peratus.

“Pandemik COVID-19 telah memberikan kesan yang ketara ke atas ekonomi global. Keadaan ekonomi global terus lemah dengan pertumbuhan global diunjurkan negatif pada tahun ini,” kata bank pusat.

Menurut BNM, pengurangan OPR memberikan rangsangan dasar tambahan untuk mempercepat kadar pemulihan ekonomi.

“MPC akan terus menilai keadaan yang sentiasa berubah-ubah dan implikasinya terhadap prospek inflasi dan pertumbuhan dalam negeri secara keseluruhan. BNM akan terus menggunakan alat-alat dasarnya yang bersesuaian bagi mewujudkan keadaan yang menyokong pemulihan ekonomi yang berterusan,” kata bank pusat.

Walaupun paras terendah dijangka berlaku pada suku kedua, kelemahan menyeluruh dalam pasaran pekerja dan sikap isi rumah dan perniagaan yang berhati-hati boleh menjejaskan pemulihan pada masa depan.

“Beberapa ekonomi utama telah mula melonggarkan langkah-langkah pembendungan pandemik COVID-19 yang membawa kepada penyambungan semula aktiviti ekonomi secara beransur-ansur. Keadaan kewangan telah bertambah baik, walaupun kegiatan penghindaran risiko terus tinggi.

“Risiko prospek global menjadi lebih perlahan masih wujud, terutamanya jika pandemik kembali menular dan memerlukan pelaksanaan semula langkah-langkah pembendungan,” kata bank pusat.

Bagi Malaysia, aktiviti ekonomi menguncup dengan ketara pada suku kedua tahun ini , disebabkan oleh langkah-langkah yang diperkenalkan untuk membendung pandemik pada peringkat global dan dalam negeri.

“Susulan pembukaan semula ekonomi secara beransur-ansur dan berperingkat sejak awal bulan Mei, kegiatan ekonomi telah mulai pulih daripada paras terendah pada suku kedua. Pakej rangsangan fiskal bersama-sama langkah monetari dan kewangan akan terus memperkukuh prospek pertumbuhan ekonomi,” kata BNM.

Ekonomi dalam negeri yang diunjurkan bertambah baik dijangka terus disokong oleh pemulihan keadaan pertumbuhan global secara beransur-ansur

Bagaimanapun, kadar dan kekuatan pemulihan masih tertakluk pada risiko pertumbuhan menjadi lebih perlahan yang berpunca daripada faktor dalam dan luar negeri.

“Hal ini termasuk sekiranya wabak pandemik kembali menular yang menyebabkan pelaksanaan semula langkah-langkah pembendungan, keadaan pasaran buruh yang semakin lemah, dan pemulihan pertumbuhan global yang lebih lemah daripada jangkaan,” kata bank pusat.

Sementara itu, BNM berkata, tekanan inflasi dijangka menjadi sederhana pada 2020 apabila purata inflasi keseluruhan berkemungkinan menjadi negatif pada tahun ini, mencerminkan terutamanya harga minyak dunia yang jauh lebih rendah

“Risiko penurunan harga yang menyeluruh dan berterusan adalah terhad apabila kegiatan ekonomi diteruskan semula dan keadaan permintaan bertambah baik. Namun begitu, prospek inflasi masih dipengaruhi dengan ketara oleh harga minyak dan komoditi dunia. Inflasi asas diunjurkan rendah dan pada kadar yang dijangkakan,” kata bank pusat. – Bernama


Tengku Zafrul nafi dakwaan hutang Malaysia kedua tertinggi selepas Sri Lanka

BANGI, 19 Zulhijjah 1443H, Selasa – Menteri Kewangan, Tengku Datuk Seri Zafrul Abdul Aziz menyangkal dakwaan seorang pengguna Twitter kononnya Tabung Kewangan Antarabangsa (IMF) memberi amaran berhubung keadaan ekonomi Malaysia.

Beliau berkata, dakwaan bahawa IMF mengeluarkan kenyataan amaran mengenai keadaan ekonomi negara serta hutang Malaysia kedua tertinggi di Asia selepas Sri Lanka adalah palsu.

“Saya harap #KeluargaMalaysia tidak mudah percaya dengan maklumat tidak sah,” katanya menerusi akaun Twitter beliau hari ini.

Tengku Zafrul turut memuatnaik tangkap layar laporan IMF yang yakin dengan prospek pertumbuhan ekonomi Malaysia.

Dalam kalangan negara Asia, Malaysia berada di kedudukan kelapan dengan paras hutang 63.4 peratus daripada keluaran negara kasar (KDNK) sementara Sri Lanka di kedudukan ketiga.


Isu kuil Hindu: Kesaksamaan apa lagi mahu dituntut DAP

BANGI, 23 Syaaban 1442H, Isnin – Ultra kiasu yang menempelak Presiden MIC, Tan Sri S A Vigneswaran berhubung isu pembinaan kuil Hindu hanya memilih untuk melihat kuil yang dirobohkan sahaja, tetapi isu lambakan atau yang sudah diganti baharu tidak pula dibangkitkan, kata pemerhati politik, Prof Dr Mohd Ridhuan Tee Abdullah.

Beliau berkata, kuil sedia ada di negara ini sudah lebih daripada mencukupi jika hendak dibandingkan dengan bilangan penganutnya yang sedikit.

“Saya nasihatkan ultra kiasu Hindu ini, pergi kira bilangan kuil Hindu yang ada di negara ini berbanding dengan bilangan penganutnya yang begitu sedikit.

“Pergi kira berapa banyak kuil Hindu di Sentul dalam skala besar. Sedangkan penganutnya tidak seramai mana. Tidak jauh dari situ, pergi lihat di tepi-tepi jalan di Kuala Lumur, termasuk Lembah Pantai, Mid Valley, tengah-tengah bandar raya yang tiba-tiba timbul tombolnya.

“Begitu juga cuba pergi kawasan yang Melayu begitu ramai seperti Bandar Baru Bangi, Bangi, Serdang, dalam kawasan UPM, Hospital UPM, jejantas UNITEN dan banyak lagi. Dalam skala besar. Sehingga penghadang jalan pun dicabutnya. Ia sangat membahayakan nyawa apabila berada di jalan lebuh raya,” katanya dalam artikel kolumnis di Ismaweb.net, hari ini.

Mengulas lanjut, beliau berkata, jika dikira secara keseluruhan, rumah ibadat yang paling banyak adalah kuil Hindu – dengan ratusan ribu buah – dalam keadaan penduduknya hanya 1.3 juta.

Bahkan, kata beliau, rumah ibadat orang Islam – masjid dan surau – selaku majoriti serta keistimewaannya termaktub dalam Perlembagaan pun tidak sebanyak kuil Hindu.

Semalam, Timbalan Ketua Menteri Pulau Pinang II, P Ramasamy mengecam Vigneswaran dan menggesa kenyataan yang dibuatnya ditarik balik.

Vigneswaran dalam ucapan dasar di Perhimpunan Agung Tahunan MIC ke-74 antara lain berkata, kuil-kuil baru perlu dibina di tapak yang telah diluluskan bagi mengelakkan risiko perobohon akibat pertikaian status tanah.

Katanya, jika penganut Hindu tidak mengikut prosedur yang akhirnya membawa kepada perobohan kuil, maka mereka menghina dewa mereka sendiri.

Bagaimanapun, Ramasamy dari DAP berang dengan kenyataan itu dengan menyifatkan Vigneswaran menuding jari kepada mangsa, dan bukannya pelaku yang telah merobohkan kuil dengan alasan kesahan dari sudut perundangan.

Ramasamy berkata, jika pembangunan kuil mendapat akses tanah yang saksama, maka persoalan tentang tanah haram tidak akan timbul.

Membidas pertikaian Ramasamy itu, Prof Mohd Ridhuan Tee pula mempersoalkan, kesaksamaan yang bagaimana yang dituntut pemimpin DAP itu.

“Saya fikir, kuil-kuil yang ada sudah lebih daripada mencukupi. Kesaksamaan apa yang dituntut lagi? Keadilan itu bukan saksama, tetapi meletakkan sesuatu pada tempatnya.

“Jika kesaksamaan yang dituntut. Sepatutnya masjid surau mesti setara dengan ratusan ribu kuil Hindu. Lagi pun ini negara majoriti Islam.

“Tetapi masjid surau hanya ada sekitar 30,000 sahaja di seluruh negara. Kenapa ultra kiasu tidak perjuangkan kesaksamaan masjid surau supaya supaya bilangannya sama seperti kuil Hindu? Had dan saksama apa yang kamu cakap ultra kiasu? Kamu langsung tidak beryukur?,” soalnya.

Sehubungan itu, beliau berkata, saranan MIC supaya pembinaan kuil perlu mendapat kelulusan perlu disambut baik oleh semua pihak kerana pada hakikatnya sudah terlalu banyak kuil di negara ini.

“Saya memohon kerajaan memandang serius saranan MIC ini. Buat kajian secara menyeluruh. Tubuh pasukan penyelidik untuk mengira berapa banyakkah rumah ibadat yang ada di negara ini, kemudian nisbahkan dan cari formula. Saya dan pasukan bersedia melakukan kajian ini.

“Kementerian Perpaduan kenalah melihat perkara ini dengan serius dan buatlah kajian. Janganlah terlalu berpolitik demi untuk masa depan negara. Amanahkan kepada mereka yang benar-benar boleh buat kerja, bukan bercakap di awang-awangan, tidak berpijak di bumi nyata,” katanya.


Wabak cacar monyet, New York isytihar darurat

WASHINGTON, 2 Muharram 1444H, Ahad – Pihak berkuasa di New York City pada Sabtu mengisytiharkan darurat ekoran peningkatan kes cacar monyet, lapor Agensi Anadolu (AA).

Datuk Bandar New York City Eric Adams dan Pesuruhjaya Kesihatan Ashwin Vasan dalam satu kenyataan bersama berkata seramai 150,000 penduduk bandar mungkin berisiko dijangkiti.

“Kami akan terus bekerjasama dengan rakan kongsi di peringkat persekutuan untuk mendapatkan lebih banyak dos vaksin sebaik sahaja ia tersedia kelak,” menurut kenyataan itu.

Langkah itu diambil beberapa hari selepas New York dan San Francisco turut mengisytiharkan darurat.

“Saya mengisytiharkan darurat untuk mengukuhkan langkah pencegahan menghadapi wabak cacar monyet,” ciap Gabenor New York Kathy Hochul di Twitter pada Jumaat.

Sementara itu kes di bandar raya San Francisco di California telah meningkat hampir dua kali ganda dalam tempoh seminggu mencecah 261 kes.

Pertubuhan Kesihatan Sedunia (WHO) pada minggu lalu mengisytiharkan kecemasan kesihatan global susulan penularan wabak cacar monyet. – Bernama


22,133 kes baharu, jumlah kedua tertinggi tahun ini

KUALA LUMPUR, 13 Rejab 1443H, Selasa – Kes baharu COVID-19 dalam negara terus meningkat kepada 22,133 kes hari ini, jumlah kedua tertinggi melepasi paras 22,000 untuk tahun ini.

Sebelum ini, Malaysia merekodkan kes baharu COVID-19 yang melepasi paras 22,000 pada Sabtu lepas (12 Feb) dengan 22,802 kes.

Ketua Pengarah Kesihatan Tan Sri Dr Noor Hisham Abdullah menerusi laman Twitter rasminya memaklumkan, kumulatif kes kini adalah 3,083,683.

Beliau berkata 99.34 peratus atau 21,987 daripada jumlah kes baharu itu dalam kategori satu dan dua, manakala 146 kes lagi atau 0.66 peratus berada di kategori tiga, empat dan lima.

Kategori satu dan dua merujuk kepada pesakit yang tidak mempunyai gejala dan bergejala ringan, kategori tiga melibatkan jangkitan paru-paru, kategori empat membabitkan jangkitan paru-paru dan memerlukan oksigen, manakala kategori lima adalah kritikal, organ rosak serta memerlukan bantuan ventilator. – Bernama


Perkukuh parti masing-masing demi  sokongan pengundi: Ahmad Zahid

GEORGE TOWN, 3 Zulkaedah 1444H, Selasa – Parti komponen Barisan Nasional (BN) perlu memperkukuhkan parti masing-masing bagi memperoleh sokongan daripada ahli serta pengundi-pengundi yang bukan ahli, kata pengerusinya, Datuk Seri Dr Ahmad Zahid Hamidi.

Beliau yang juga Timbalan Perdana Menteri mengingatkan parti-parti komponen di bawah BN iaitu MCA, MIC dan Parti Bersatu Rakyat Sabah (PBRS) agar terus memperkasa parti masing-masing sebagai teras di dalam BN.

“Yang penting adalah kerjasama dengan semua parti di dalam ‘outfit‘ BN, itu prinsip yang pertama namun realiti politik baru di dalam Kerajaan Perpaduan, kita harus menyantuni keberadaan parti-parti dari kolaborasi ini,” katanya dalam sidang media selepas merasmikan Persidangan Semicon Asia Tenggara 2023 di sini hari ini.

“Terdapat 19 parti yang berada di dalamnya. Saya tidak mahu mana-mana parti berkecil hati bila kita bekerjasama secara ‘smart partnership‘ ini sebaliknya perkukuhkan parti masing-masing untuk memperoleh dukungan daripada ahli-ahli dan pengundi yang bukan ahli,” tambahnya.

Ahmad Zahid berkata demikian semasa ditanya mengenai kenyataan Setiausaha Agung MCA, Datuk Chong Sin Woon yang mengingatkan beliau supaya meletakkan kepentingan parti komponen dalam BN terlebih dahulu, bukannya mengutamakan PH, khasnya DAP.

Beliau berkata, tumpuan kepada isu lama perlu dihentikan dan perlu fokus kepada pengukuhan parti untuk memberikan tanggapan yang positif kepada parti.

“Oleh demikian, memperkukuhkan parti masing-masing untuk pengembangan daya sokongan yang lebih tersebar luas itu lebih penting daripada melayani rasa kecil hati oleh mana-mana parti politik,” katanya. – Bernama


Lawatan penjara sempena Hari Krismas dibatalkan

BANGI, 8 Jamadilawal 1442H, Rabu – Jabatan Penjara Malaysia membatalkan sesi perjumpaan secara fizikal antara penghuni dan keluarga di seluruh institusi sempena sambutan Hari Krismas pada 25 Disember ini.

Unit Perhubungan Awam Jabatan Penjara memaklumkan, langkah itu adalah bagi mencegah penularan wabak COVID-19 ke dalam institusi penjara.

Bagaimanapun, sesi perjumpaan akan digantikan dengan menggunakan aplikasi Skype dan perkhidmatan telefon prabayar yang telah disediakan di seluruh institusi penjara.

“Kerjasama YBhg Dato, Datuk/tuan/puan dalam perkara ini didahului dengan ucapan terima kasih dan sebarang kesulitan berhubung perkara ini amatlah dikesali.

“Sekiranya YBhg Dato, Datuk/ tuan/puan mempunyai sebarang pertanyaan boleh merujuk kepada institusi penjara yang berkaitan,” katanya dalam kenyataan, hari ini.